text:
Kibar 34: Rɩɩb b sẽn zɩ n yã
YÃMB mii nebã sẽn wʋkd bũmb ningã bɩ? Yaa rɩɩbo. A yaa pɛɛlg faddd, n yaa zom-zom.
Israɛll nebã sẽn yi Eziptã kiuug a ye la woto. B bee rasempʋɩɩgã pʋgẽ masã, la rɩɩb ka be ye. Rẽ n so tɩ b naag taab n yeel yaa: ‘A Zeova sã n da kʋẽ tõnd Ezipt n são. Beenẽ tõnd da rɩt n tɩgdame.’
A Zeova yeel-b lame yaa: ‘Mam na n kɩtame tɩ rɩɩb yi yĩngr n ni wa saaga.’ Sɩd me vẽkembeoogã yibeoogo, a Zeova kɩtame tɩ rɩɩb sẽn yaa pɛɛlg ni wa saaga. Israɛll nebã sẽn yã rẽ wã, b soka taab tɩ woto yaa bõe?
T’a Moiiz yeel-b yaa: ‘Yãoã yaa rɩɩb a Zeova sẽn kõt yãmb tɩ y rɩ.’ Israɛll nebã pʋda rɩɩbã tɩ MANN. A nooma wa maas sẽn ning sɩɩdo.
A Moiiz yeelame tɩ ned kam fãa wʋk a sẽn tõe n dɩ tɛka. Yibeoog fãa nebã ra wʋkda mannã, la wĩntoogã sã n da zẽk wʋsgo, mann ning sẽn da ket tẽngã boogdame.
A Moiiz yeelame me tɩ ned baa a ye ra bĩng mannã tɩ vẽeg beoog ye. La neb kẽer pa kelg ye. Yãmb mii bũmb ning sẽn maan bɩ? Vẽkembeoogã, mann ning b sẽn da bĩngã põogame n kẽ zũnzũy tɩ lebg yũugu.
La a Zeova ra yeelame tɩ rasem a yoob soabã, bɩ b wʋk wʋsg n bĩng vẽkembeoogã sẽn yaa rasem a yopoe soabã yĩngã, bala a ra pa na n kɩt tɩ mannã ni baraar ye. B sẽn sɩd yãk mannã n bĩng rasem a yopoe daarã yĩnga, pa põoge, la zũnzũy ka kẽ me ye. Ad woto me yaa yel-solemde!
Yʋʋm nins fãa Israɛll nebã sẽn zĩnd rasempʋɩɩgẽ wã, a Zeova kõ-b-la mannã tɩ b rɩ.
Yikri 16:1-36; Sõdbo 11:7-9; Zozue 5:10-12.
Sogsgo
- Yaa bõe la nebã sẽn wʋkdã, la a wõnda bõe?
- No-bʋg la a Moiiz kõ nebã mannã wʋkr wɛɛngẽ?
- A Zeova yeela nebã tɩ b maan bõe rasem a yoob-n-soabã, la bõe yĩnga?
- Israɛll nebã sã n da bĩng mannã rasem a yopoe daarã yĩnga, yel-solem-bʋg la a Zeova maanda?
- Yʋʋm a wãn la a Zeova rɩlg Israɛll nebã ne mannã?
Sogsg a taaba
- Karm-y Yikr 16:1-36 la Sõdb 11:7-9.
Wãn to la Yikr 16:8 wilgd tɩ d segd n saka neb nins Wẽnnaam sẽn yãk tɩ b yaa kãsem dãmb tigingã pʋgẽ wã? (Heb. 13:17)
Rasempʋɩɩgẽ wã, bõe n da maand tɩ tẽegd Israɛll nebã daar fãa tɩ yaa a Zeova n zãad b yõorã? (Yik. 16:14-16, 35; Tõo. 8:2, 3)
A Zezi maka mannã ne bõe, la wãn to la ‘bur sẽn yit saasẽ’ wã nafd tõndo? (Zã 6:31-35, 40)
- Karm-y Zozue 5:10-12.
Israɛll nebã rɩɩ mannã yʋʋm a wãna, wãn to la rẽ yɩ makr n kõ-ba, la bõe la rẽ zãmsd tõndo? (Yik. 16:35; Sõd. 11:4-6; 1 Kor. 10:10, 11)


c: text/html

text:
Kibar 49: Wĩntoogã yalsame
GES-Y a Zozue. A gomda ne wĩndgã n yetẽ yaa: ‘Wĩndga, yalse!’ Wĩntoogã sɩd yalsa zug tẽn-sʋk raarã tõre. Yaa a Zeova n maan woto. D ges bũmb ning sẽn kɩt t’a Zozue ra rat tɩ wĩntoogã yalsã.
Kanaã nanambs a nu wã sẽn wa n naag taab n na n zab ne Gabaõ nebã, Gabaõ nebã tʋma ned t’a tɩ yeel a Zozue yaa: ‘Wa-y tao-tao n wa fãag-do. Nanambs nins sẽn be tãensã sʋkã tigma taab n dat n zab ne yãmb tʋm-tʋmdbã.’
Tao-tao bala, a Zozue ne a sodaasã fãa yikame n na n kẽnge. B kẽna yʋng tõre. B sẽn wa n ta Gabaõ wã, nanambs a nu wã sodaas yɛɛsame n sɩng zoeese. A Zeova kɩtame tɩ sapɩlem bɛd rʋʋg n pãb-b hal tɩ b ki. Sapɩlmã sẽn kʋ neb ninsã yaa wʋsg n yɩɩd a Zozue sodaasã sẽn kʋ wã.
La a Zozue wa n yãame tɩ wĩntoogã rat n kẽeme. A sã n yaool n kẽ tɩ zĩigã sobge, nanambs a nu wã sodaas wʋsg na n paam n zoe n põsame. Yaa rẽ yĩng la a Zozue sẽn pʋʋs a Zeova la a yeel wĩntoogã t’a yalsã. Wĩntoogã sɩd yalsame, tɩ b paam n zab zabrã n tõoge.
Nanambs a taab me n be Kanaã tẽngẽ wã n kis Wẽnnaam nin-buiidã. A Zozue ne a sodaasã rɩka yʋʋm a yoob n na n zab ne nanambs 31 n tõoge. Rẽ poore, a Zozue pʋɩya Kanaã tẽngã tɩ Israɛll buud nins sẽn da pa tar zĩisã paame.
Yʋʋm wʋsg loogr poore, a Zozue kiime. A ra tara yʋʋm koabg la piiga. Yẽ ne a zo-rãmbã sẽn da ket n vɩ wã sasa, Israɛll nebã ra tũuda a Zeova noyã. La bãmb fãa sẽn wa n ki wã, nebã yikame n maand sẽn yaa wẽnga, tɩ zu-loees paam-ba. Rẽndame tɩ Wẽnnaam sõng-ba.
Zozue 10:6-15; 12:7-24; 14:1-5; Bʋkaoodba 2:8-13.
Sogsgo
- A Zozue sẽn zẽk a nusã a yetame tɩ bõe, la bõe yĩnga?
- Wãn to la a Zeova sõng a Zozue ne a tãb-biisã?
- Rĩm dãmb a wãn la a Zozue tõog-yã, la woto rɩka yʋʋm a wãna?
- Bõe yĩng t’a Zozue pʋɩ Kanaã tẽngã?
- A Zozue sẽn wa n kiidẽ wã t’a tara yʋʋm a wãna, la rẽ poore bõe la Israɛll nebã maan-yã?
Sogsg a taaba
- Karm-y Zozue 10:6-15.
Tõnd sẽn mi t’a Zeova kɩtame tɩ wĩntoogã la kiuugã yals zĩ-yendã, d tõe n kɩsa sɩd ne bõe? (Zoz. 10:8, 10, 12, 13; Yɩɩl 18:4; Yel. 18:10)
- Karm-y Zozue 12:7-24.
Yaa ãnd n kɩt tɩ Israɛll nebã tõog Kanaã rĩm dãmb 31 wã, la bõe yĩng tɩ rẽ bãngr tar yõod ne tõnd rũndã-rũndã? (Zoz. 12:7; 24:11-13; Tõo. 31:8; Luk 21:9, 25-28)
- Karm-y Zozue 14:1-5.
B pʋɩya tẽngã wãn-wãn tɩ Israɛll buud toɛy-toɛyã fãa paam zĩiga? La rẽ wilgdame tɩ na n yɩɩ wãn to arzãnã pʋgẽ? (Zoz. 14:2; Ezai 65:21; Eze. 47:21-23; 1 Kor. 14:33)
- Karm-y Bʋkaoodb 2:8-13.
Wala a Zozue sẽn da maan to-to Israɛllã, ãnd dãmb n kɩtd tɩ sɩdã kɩɩsg pa tar pãng rũndã-rũndã? (Bʋk. 2:8, 10, 11; Mat. 24:45-47; 2 Tes. 2:3-6; Tɩt 1:7-9; Wil. 1:1; 2:1, 2)

robotstxt: allowed

filter: keep


text:
Kelg-y Wẽnnaam n paam n vɩɩmd wakat sẽn kõn sa
D naandã ratame n kogl tõnd la a ning-d barka.
Sɩngr-goama
Wẽnnaam wilgda ãdem-biisã b sẽn segd n vɩɩmd to-to tɩ naf-ba, a sẽn nong-bã yĩnga.
D maanda wãn n kelg Wẽnnaam?
D segd n bãnga d sẽn tog n maane, la ned ning sẽn tõe n sõng-d tɩ d maan rẽ wã.
Yãmb mii Wẽnnaam sɩd-sɩdã bɩ?
D tõe n bãnga a yʋʋre, la a sẽn yaa Wẽnnaam ninga.
Sɩngrẽ wã, vɩɩmã ra yaa wãn-wãna?
Biiblã pipi sebrã gomda a yelle.
B sẽn kelg a Sʋɩtãanã, bõe n maane?
Zu-loeesã sɩngame.
Sa-kãsengã waoong koɛɛgã: Ãnd n kelge, la ãnd n pa kelge?
Neba manesem sẽn yɩ to-to wã wilga bõe?
Sa-kãsengã sẽn sãam nin-wẽnsã wilgda tõnd bõe?
Pa kibar sẽn zĩnd pĩnd bal ye.
Yãmb mii a Zezi sõma bɩ?
Bõe yĩng tɩ d segd n bao n bãng-a sõma?
Wãn to la a Zezi kũumã nafd yãmba?
Kɩtame tɩ d tõe n wa paam bark buud toor-toore.
Wakat bʋg la tẽngã na n lebg arzãna?
Biiblã pĩnd n togsa yɛl sẽn na n maane, wakatã sã n wa kolge.
Bark bʋs la sẽn kelgd-b Wẽnnaamã na n wa paame?
Bũmb nins yãmb sẽn dat ne y sũur fãa n wa paame.
A Zeova kelgda tõnd pʋʋsgã bɩ?
Bõe yell la y tõe n gom ne-a pʋʋsg pʋgẽ?
Y maanda wãn tɩ y zakã tall sũ-noogo?
Wẽnnaam sẽn yaa zak fãa lugundã kõta sagls sẽn yaa sõma n yɩɩda.
Bõe la d segd n maan n noog Wẽnnaam sũuri?
Bũmb kẽer n be a sẽn kisi, bũmb kẽer me n be a sẽn nonge.
Bõe la y tõe n maan n wilg a Zeova tɩ yẽ la y sakda?
Y yam-yãkr fãa pʋgẽ bɩ y wilg tɩ y sakda a Zeova.


text:
Best Nabiyaam podcasts we could find (Updated March 2018)
Related podcasts: Islamic Religion Education Yõodo Zãagre Yel-sιngeds Pogb Vũunã Tʋʋma Yɩɩdlem Zũma Buudo Yela Noloer Tʋmsg Dãmba Dĩina Nabiyaam public [search 0]
Related podcasts: Islamic Religion Education Yõodo Zãagre Yel-sιngeds Pogb Vũunã Tʋʋma Yɩɩdlem Zũma Buudo Yela Noloer Tʋmsg Dãmba Dĩina Nabiyaam public [search 0]
D
Dĩina yõodo la nabiyaam dãmba tʋmsg yõodo
B goma: wẽnnaam sẽn tũus lihlaamba ne a neema sẽn yaa lihlaangã, a leb n goma nabiyaama tũusg yelle la dĩina taasg boblg yelle, a leb n goma welg dĩina ne tõnd nĩnĩngã tor-tore, a leb n goma nabiyaama tʋʋmde dũnĩ wã pʋgẽ, a leb n goma sẽn wa ne daliil vẽens lanins sẽn yaa al kʋrãan la hadiisi, walaa sẽn gom lihlaangã pidb yelle n tog n baas ne lihlaamba yems-taaba yelle.
N
Nabiyaam vũunã pogb la yel-sιngeds zãagre
A goma Lihlaagã yẽg la nĩnsi d sẽn sombe bãng lad gũusa yelle, laa lebẽn gom Nabiyaam vũunã pogbã yelle, la yel-sιgdsã zãagrã yelle, la bũmb la ning sẽn segd ne wã fãa.
Z
Zũma dar yɩɩdlem la a tʋʋma
A goma yel laning sẽn wattã:1-Nabiyaam salgo2- Alkur’aan karengo, sẽn tɩ yɩɩda ( sʋʋratul kahf)3- Yɩlg-meng n kẽng zũma wã pĩnda4- Doaa maango5- Wẽnaam kosgo6- N tɩ baase ne zũma wã meng pʋʋsgã
N
Noloer yela buudo
A goma noloer sẽn dat n yeelga, la noloerã sẽn yaa tilayã daliil damba sẽn yi Alkurãana la nabiyaam sunna pugẽ, la padmesd sẽn tõy n tik bas noloere, la bũm laning sẽn sãamd noloere, la tũudmã reegr sart rambaa, n wa tɩ baas nẽ taraweehã buudo.
D
Dĩina yõodo la nabiyaam dãmba tʋmsg yõodo
51:08
+ Play Later
✔ In Play Later
+ Lists51:08
Dĩina yõodo la nabiyaam dãmba tʋmsg yõodo
N
Nabiyaam vũunã pogb la yel-sιngeds zãagre
51:08
+ Play Later
✔ In Play Later
+ Lists51:08
Nabiyaam vũunã pogb la yel-sιngeds zãagre


text:
Kibar 43: A Zozue lebga taoor soaba
A MOIIZ da rat n naaga Israɛll nebã n tɩ kẽ Kanaã tẽngã pʋgẽ. A yeela a Zeova woto: ‘Mam kotame tɩ f bas maam tɩ m kẽng n tɩ ges tẽn-neer ning sẽn be Zʋrdẽ kʋɩlgã poorã.’ La a Zeova leok-a lame yaa: ‘Ra le gom yel-kãngã yell ne maam ye.’ Yãmb mii bũmb ning sẽn kɩt t’a Zeova yeel woto wã bɩ?
Tẽeg-y t’a Moiiz ne a Aarõ pa yeel Israɛll nebã tɩ yaa a Zeova n kɩt tɩ koomã yi pĩigã pʋgẽ ye. B yeelame tɩ yaa bãmb n maane. Dẽnd b pa waoog a Zeova ye. Yaa rẽ yĩng la a Zeova sẽn yeel tɩ b pa na n kẽ Kanaã tẽngã.
A Aarõ kũumã kiis a wãn poore, a Zeova yeela a Moiiz yaa: ‘Peeg a Zozue n kẽng n tɩ yaas maan-kʋʋd a Eleazaar la nebã taoore, n yeel-b t’a Zozue n na n lʋɩ b taoor masã.’ Wala yãmb sẽn ne fotã zugã, a Moiiz kell n maana a Zeova sẽn yeel-a bũmb ningã.
Rẽ poore, a Zeova yeela a Zozue yaa: ‘Nang pãnga, keng f sũuri. Tɩ bõe, yaa foo n na n tall Israɛll nebã n kẽ tẽng ninga mam sẽn da wẽen tɩ mam na n kõo bãmbã. La mam bee ne foom.’
Rẽ poore, a Zeova yeela a Moiiz t’a rʋ tãng ning sẽn be Moaab tẽngã pʋgẽ tɩ b boond tɩ Nebo wã zugu. A sẽn dʋ wã, a yãa Kanaã tẽngã sẽn yaa neer to-to wã. A Zeova yeel-a lame yaa: ‘Tẽng ningã mam sẽn da wẽen ne a Abrahaam ne a Izaak la a Zakoob tɩ m na n kõo b yagensã la woto. Mam kɩtame tɩ f yã-a, la f pa na n kẽ a pʋgẽ ye.’
A Moiiz kii Nebo tãngã zugu. Rẽ t’a ra tara yʋʋm koabg la pisi, la a ra ket n tara pãnga, t’a ninã me ket n ne sõma. A Moiiz kũumã sãama nebã sũy wʋsg tɩ b yãbe. La b sẽn paam t’a Zozue na n lʋɩ b taoorã yɩ-b-la noogo.
Sõdbo 27:12-23; Tõodo 3:23-29; 31:1-8, 14-23; 32:45-52; 34:1-12.
Sogsgo
- Neb a yiibã sẽn yas ne a Moiizã yaa ãnd dãmba?
- A Zeova yeela a Zozue tɩ bõe?
- Bõe yĩng t’a Moiiz rʋ Nebo tãngã zugu, la bõe la a Zeova yeel-a?
- A Moiiz sẽn wa n kiidẽ wã t’a tara yʋʋm a wãna?
- Bõe yĩng tɩ nebã sũur da sãame, la bõe n da kɩt tɩ b sũyã yaa noog me?
Sogsg a taaba
- Karm-y Sõdb 27:12-23.
Tʋʋm-kãseng bʋg la a Zeova bobl a Zozue, la bõe n wilgd t’a Zeova geta a nin-buiidã yell rũndã-rũndã? (Sõd. 27:15-19; Tʋʋ. 20:28; Heb. 13:7)
- Karm-y Tõod 3:23-29.
Bõe yĩng t’a Zeova pa bas t’a Moiiz ne a Aarõ kẽ kãabg tẽngã pʋgẽ, la woto zãmsda tõnd bõe? (Tõo. 3:25-27; Sõd. 20:12, 13)
- Karm-y Tõod 31:1-8, 14-23.
Wãn to la a Moiiz sẽn yeel Israɛll nebã bũmb ning n yaool n na n ki wã wilgd t’a saka a Zeova sɩbgrã? (Tõo. 31:6-8, 23)
- Karm-y Tõod 32:45-52.
Biiblã yõod yaa bõe ne tõndo? (Tõo. 32:47; Maan. 18:5; Heb. 4:12)
- Karm-y Tõod 34:1-12.
Baa ne a Moiiz sẽn zɩ n yã a Zeova mengã, wãn to la Tõod 34:10 wilgd zood ning sẽn be yẽ ne a Zeova sʋkã? (Yik. 33:11, 20; Sõd. 12:8)


text:
SAK A YOOBE
Sẽn ki-
bã bee yɛ?
Bõe n be kũum poore?
Bõe yĩng tɩ d kiidẽ?
Bõe yĩng tɩ d sã n mi sɩdã kũumã wɛɛngẽ, kõt belsgo?
1-3. Sogs-bʋs la nebã sogsd bũmb ning sẽn be kũum poorã wɛɛngẽ, la wãn-wãn la tũudum toor-toor leokd-ba?
SẼN na maan yʋʋm tusa, neba tagsa sogs-kãensã zutu. Yaa sogsg sẽn tar yõod wʋsgo. Baa tõnd sẽn yaa a soaba, bɩ d sẽn vɩẽ zĩig ninga, b leoorã paka tõnd fãa.
2 Sak ning sẽn loogã pʋgẽ, d yãame t’a Zezi Kirist maoongã sẽn yaa rondã paka sor n kõ-d tɩ d tõe n paam vɩɩm sẽn pa sate. D leb n bãngame tɩ Biiblã reng n togsame tɩ wakat n wat tɩ “kũum ka na n le zĩnd ye.” (Wilgri 21:4) La nananda, d fãa kiidame. Rĩm a Salomo sẽn yɩ yam soabã yeelame: “Nin-vɩɩs miime tɩ b na n kiime.” (Koɛɛg Soaba 9:5) D maoodame n na n vɩɩmd tɩ kaoos wa d sẽn tõe tɛka. La d rat n bãnga bũmb ning sẽn be kũum poore.
3 Tõnd nin-nongds sã n maan kaalem, d sũy sãamdame. La tõe tɩ d sokda d mens woto: ‘Yaa bõe n paamd-ba? B namsdame bɩ? B geta tõnd yell bɩ? D tõe n sõng-b lame bɩ? D tõe n le yã-b lame bɩ?’ Dũniyã tũudum toɛy-toɛyã sẽn leokd sogs-kãensã to-to wã pa yembr ye. Kẽer yeta nebã tɩ f sã n maana neer f vɩɩmã pʋgẽ, f na n kẽnga saasẽ, la tɩ f sã n maana wẽnga, b na n nams-f-la bugmẽ. Tũudum a taab yeta neba tɩ f sã n ki, f bʋʋgda f yaab rãmb Wẽnd yiri. La tũudum a taab me yeta nebã tɩ sẽn ki-bã rebda kɩɩm-kulgu, sẽn na yɩl tɩ b tɩ kao b bʋʋdo. A taab me yetame tɩ f na n leb n dogame n yɩ ned bɩ bũmb a to.
4. Tags-bʋg la tũudum wʋsg tar kũum wɛɛngẽ?
4 Tũudum kãensã fãa zãmsda nebã tags-yɛnga: B yetame tɩ bũmb n be tõnd yĩngẽ wã n tõe n kell n vɩɩmd d kũumã poore. Tũudmã fãa la bal yetame tɩ ned sã n ki, sẽn yaa to-to fãa a ket n vɩɩ wakat sẽn pa sate, n ket n tõe n yã, n wʋm la a tagse. La rẽ yaa sɩd bɩ? Yaa tõnd kalkõtã sẽn tʋmdã n kɩt tɩ d tõe n tagse, n tõe n wʋm bʋʋr la yũugu, la d yã. Ned sã n ki, a kalkõtã me sãamdame. A pa tõe n ket n tar pʋ-tẽere, n tõe n nongẽ bɩ n kisgi, bɩ n tõe n wʋm bʋʋr bɩ yũugu, bɩ n tõe n yã ye. Bõn-kãensã pa tõe n ket n tʋmd ned kalkõt sãoong poor ye.
BÕE N SƖD BE KŨUM POORE?
5, 6. Bõe la Biiblã zãmsd tõnd sẽn ki-bã wɛɛngẽ?
5 A Zeova sẽn yaa kalkõtã Naandã mii bũmb ning sẽn be kũum poore, la a Gomdã sẽn yaa Biiblã pʋgẽ, a wilgda bũmb ning sẽn paamd sẽn ki-bã. Ad Biiblã sẽn yet bũmb ning rẽ wɛɛngẽ wã vẽenega: Ned sã n ki, a pa leb n be ye. Kũum yaa lebend ne vɩɩm. Sẽn ki-bã pa ne, b pa wʋmde, b pa tagsde. Bũmb pa be ninsaal yĩngẽ wã tõnd ninã sẽn pa ne, n ket n vɩ a kũum poor ye. Ninsaal pa tar sɩɩg sẽn pa kiid ye. *
6 A Salomo sẽn yeel tɩ sẽn vɩ-bã miime tɩ b na n kiime wã poore, a paasame: ‘La kũum ka mi bũmb ye.’ A waa ne vẽenem yel-kãngã zug n paase, a sẽn yeel tɩ sẽn ki-bã nonglem bɩ b kisgr fãa saame, la tɩ “tʋʋmd ne tagsg la yam ne bãngr ka be [yaoogẽ]” wã. (Koɛɛg Soaba 9:5, 6, 10) Yɩɩl Sõamyã 146:4 me yetame tɩ ned sã n ki, a ‘tagsg na n sɛɛme.’ Tõnd kiidame, la d pa ket n vɩ d kũum poor ye. Tõnd vɩɩmã yaa wa fɩtl bugum. Bugmã sã n ki, a pa kẽngd ni ye. A kiime bala.
A ZEZI SẼN YEEL BŨMB NING KŨUM WƐƐNGẼ
7. A Zezi wilgame tɩ kũum wõnda bõe?
7 A Zezi Kirist wilga bũmb ning sẽn maand kũum poore. A goma rẽ yell a zoa a Lazaar sẽn da wa n ki wã. A Zezi yeela a karen-biisã: “Tõnd zoa a Lazaar gõeeme.” Karen-biisã tagsame t’a Zezi ra rat n yeelame t’a Lazaar sɩd da gõe n vʋʋsdame, sẽn na yɩl t’a bãagã sãooge. La ra pa woto la a Zezi da rat n yeel ye. Rẽ n so t’a togs-b vẽeneg t’a “Lazaar kiime.” (Zã 11:11-14) Bãng-y t’a Zezi maka kũumã ne vʋʋsg la gõeem. A Lazaar da pa kẽng saasẽ, a ra pa be bugmẽ me. A pa tɩ sɛg malɛgs bɩ a yaab rãmb ye. A Lazaar pa lebg n dog n yɩ ninsaal a to ye. A ra kiime, tɩ yaa wala ned sẽn na n gõe sõma n pa zãmsdẽ wã. Verse rãmb a taab me maka kũum ne gõeem. Wala makre b sẽn lob karen-biig a Etɩɛn ne kug n kʋ wã, Biiblã yetame t’a “gũsame.” (Tʋʋma 7:60) Wakat a to, a Zezi maka kũum ne gõeem. A Zezi sẽn wa n na n vʋʋg a Zairus bipuglã, a yeelame: “Biiga ka ki ye, a gõeeme.”—Luk 8:52, 53.
8. Wãn to la d mi tɩ Wẽnnaam da pa rat tɩ ninsaalbã ki?
8 Sɩngrẽ wã, Wẽnnaam da ratame tɩ nebã ki bɩ? Ayo! A Zeova maana ninsaal sẽn na yɩl t’a vɩɩmd wakat sẽn pa sat tẽngã zugu. Wa tõnd sẽn yã seb-kãngã sɩngrẽ wã, Wẽnnaam ninga pipi raoã ne a pagã arzãn sẽn kõt sũ-noog wʋsg pʋgẽ. A kõ-b-la yĩns laafɩ sẽn zems zãnga. A Zeova ra rat-b-la ne neer bala. Rẽ yĩnga roagd beeme n dat t’a kamb nams kʋʋlem yĩng la b ki sɩda? Vẽenega yaa ayo! A Zeova ra nonga a kambã n dat tɩ b paam sũ-noog sẽn pa sat tẽngã zugu. Biiblã gomda ninsaalbã yell woto: “[A Zeova] ninga wakat sẽn ka sɛt tagsg ninsaal sũur pʋgẽ.” (Koɛɛg Soaba 3:11) Wẽnnaam naana tõnd sẽn na yɩl tɩ d tʋlg n vɩɩmd wakat sẽn pa sate. La a paka sor sẽn na yɩl tɩ d tʋlsem kãng pidsi.
NINSAALBÃ SẼN KIIDÃ VÕORE
9. Bõe la a Zeova gɩdg t’a Ãdem da maane, la bõe yĩng tɩ no-kãng sakr da pa toogo?
9 La bõe yĩng tɩ ninsaalbã kiidẽ? Sẽn na yɩl n paam sok-kãngã leokre, rẽnda d ges bũmb ning sẽn zĩndi, pipi raoã ne a pagã sẽn da yaa b yiib bal tẽngã zugã. Biiblã wilgdame: “Zusoab a Wẽnnaam kɩtame tɩ tɩɩs buud fãa bul n yi tẽnga pʋgẽ, bãmb yaa neere la b womda bi-sõama rɩɩb yĩnga.” (Sɩngre 2:9) La bũmb a yembr n da yaa kisgu. A Zeova yeela a Ãdem: “Fo tõe n yãgsa tɩɩsa fãa sẽn be zẽeda zĩigẽ wã biis n dɩ, la ra sak n yãk sõama ne wẽng bãngr tɩɩga biis n dɩ ye. Tɩ bõe, fo sã n dɩ a biisa daare, fo sɩd na n kiime.” (Sɩngre 2:16, 17) No-kãngã sakr da pa toog ye. Tɩɩs wʋsg n da be be a Ãdem ne a Hawa sẽn da tõe n dɩ. La no-kãngã ra kõt-b-la sor tɩ b tõe n wilg b mi-beoog ne Wẽnnaam, a sẽn da kõ bãmb bũmb fãa wã yĩnga, wala makre, vɩɩm sẽn zems zãngã. B sakrã ra na n wilgame me tɩ b ra sakda b saasẽ Ba wã zu-sobendo, la tɩ b rat n tũu sor-wilgr ning a sẽn da kõt-b ne nonglmã.
10, 11. a) Maana wãn tɩ pipi raoã ne a pagã kɩɩs Wẽnnaam noore? b) Bõe yĩng t’a Ãdem ne a Hawa kɩɩsgã ra pa yel-bila?
10 La kaeto, pipi raoã ne a pagã yãka yam n na n kɩɩs a Zeova. A Sʋɩtãan tũnuga ne waaf n gom ne a Hawa n sok-a woto: “Rẽ yĩnga Wẽnnaam sɩd yeela yãmb tɩ y ra rɩ tɩɩs nins fãa sẽn be zẽeda zĩigẽ wã biis bɩ?” T’a Hawa leoke: “Wẽnnaam yeela tõnd tɩ d rɩ tɩɩs nins fãa sẽn be zẽeda zĩigẽ wã biisi; la tɩɩg ninga sẽn be zẽeda zĩig tẽn-sʋkã, Wẽnnaam yeela tõnd tɩ d ra yãk a biis n dɩ la d ra sɩɩs-a ye, tɩ d sã n sɩɩs-a, d na n kiimi.”—Sɩngre 3:1-3.
11 A Sʋɩtãan yeela a Hawa yaa: “Yãmb ka na n ki ye. . . . Wẽnnaam miimi tɩ daar ninga yãmb sẽn na n yãk a biisã n dɩ, yãmb nina na n pukame tɩ yãmb lebg wa Wẽnnaam n mi sõama ne wẽng n bake.” (Sɩngre 3:4, 5) A Sʋɩtãan da ratame t’a Hawa tẽ t’a sã n dɩ tɩɩg biig ning rɩɩb sẽn kisã, na n naf-a lame. Sã n yaa ne yẽ, pagã ra tõe n yãka sẽn yaa sõma la wẽng a toore, n maan a sẽn date. A Sʋɩtãan leb n yeelame t’a Zeova ra yagda ziri, a sẽn yeel tɩ tɩɩgã biig rɩɩb na n waa ne yellã. A Hawa tẽe a Sʋɩtãana. Yaa rẽ n so t’a yãk tɩɩgã biig n dɩ. Rẽ poore, a kõo a sɩdã tɩ yẽ me rɩ. B pa maan woto ne zɩɩlem ye, b ra mii vẽeneg tɩ b ra maanda bũmb ning Wẽnnaam sẽn da yet tɩ b ra maanã. B sẽn dɩ tɩɩgã biigã, b yãka yam n kɩɩs no-tɩrg sakr sẽn da yaa nana. B paooga b saasẽ Ba wã ne a zu-sobendã. B sẽn paoog b Naandã sẽn nong-bã, yaa beegr meng-menga, tɩ b pa tõe n paam sugr ye.
12. Bõe n tõe n sõng tõnd tɩ d bãng a Zeova tagsg sẽn yɩ a soaba, a Ãdem ne a Hawa sẽn wa n yik n kɩɩs-a wã?
12 D rɩk makre: Yãmb tagsg na n yɩɩ wãn to, y sã n wub biig sõma t’a wa kɩɩs y noor tɩ wilgdẽ t’a pa tall waoogr bɩ nonglem ne yãmba? Woto na n sãama y sũur hal wʋsgo. Bɩ y mams n ges a Zeova sũur sẽn da segd n sãam to-to, a Ãdem ne a Hawa sẽn wa n yik n kɩɩs-a wã.
13. A Zeova yeelame t’a Ãdem na n lebga bõe a kũumã poore, la woto võor yaa bõe?
13 A Zeova ra pa ne bũmb sẽn da na n kɩt t’a bas tɩ tõtb a Ãdem ne a Hawa vɩɩmd wakat sẽn kõn sa ye. Wala a sẽn da yeel-b tɩ na n kiime wã, b sɩd kiime. A Ãdem ne a Hawa sẽn ki wã, b menemã fasɩ. B pa kẽng kɩɩm-kulg bɩ laasr n tɩ vɩ be ye. D mii rẽ, d sã n ges bũmb ning a Zeova sẽn yeel a Ãdem a sẽn wa n sok-a t’a togs a kɩɩsgã võorã. Wẽnnaam yeelame: ‘F na n lebga tẽnga tom fo sẽn yi a pʋgẽ wã. Tɩ bõe, fo yaa tẽng tom, la fo na n le lebga tẽng tom yɛsa.’ (Sɩngre 3:19) Wẽnnaam yãka tẽng tom n maan a Ãdem. (Sɩngre 2:7) Sẽn deng rẽ, a Ãdem da kae ye. Woto yĩnga, a Zeova sẽn wa n yeel t’a Ãdem na n lebga tẽng tom yɛsã, a ra rat n yeelame t’a Ãdem na n menemame, wa a sẽn da pa be, b sẽn da wa n nan pa naan-a wã. A Ãdem da na n lebga wala tom ning b sẽn da yãk n maan-a wã, n pa vɩ ye.
14. Bõe yĩng tɩ d kiidẽ?
14 A Ãdem ne a Hawa ra na n ket n vɩẽ-la rũndã-rũndã, la b sẽn kɩɩs Wẽnnaam n maan yel-wẽndã yĩnga, b kiime. Tõnd sẽn kiidã yaa a Ãdem yel-wẽndã la kũumã sẽn long a yagensã fãa wã yĩnga. (Rom dãmba 5:12) Yel-wẽndã yaa wa bã-wẽng d sẽn dogd ne tɩ ned pa tõe n põs-a ye. A biisã sẽn yaa kũumã yaa kãab wẽnga. Kũum yaa bɛ, a pa zoa ye. (1 Korẽnt dãmba 15:26) Ad d sɩd tõe n talla mi-beoog ne a Zeova, a sẽn kõ rondã sẽn na yɩl n fãag-d ne bɛ-kãngã sẽn kõt rabeemã!
D SÃ N BÃNG KŨUM SẼN SƖD YAA BŨMB NINGÃ, NAFD-D LAME
15. Bõe yĩng tɩ d sã n mi sɩdã kũumã wɛɛngẽ, kõt belsgo?
15 Biiblã sẽn wilg tõnd sẽn ki-bã sẽn sɩd lebgd bũmb ningã kõta belsgo. Wa d sẽn yã wã, sẽn ki-bã pa namsde, la b pa be sũ-sãoong pʋgẽ me. Bʋʋm pa be tɩ d na n zoe-b ye, bala b pa tõe n maan-d wẽng ye. B pa baood tõnd sõngre, la b pa tõe n sõng-d me ye. D pa tõe n gom ne-ba, bãmb me pa tõe n gom ne tõndo. Tũudum taoor dãmb wʋsg yagda ziri n yetẽ tɩ bãmb tõe n sõnga sẽn ki-bã, tɩ neb nins sẽn tẽed-bã kõt-b ligdi. La d sã n mi sɩdã sẽn ki-bã zugã, neb nins sẽn zãmsd nebã ziri kãensã wã pa na n tõog n belg-d ye.
16. Ãnd n sãamd tũudum wʋsg zãmsgo, la yaa wãn to la a maan woto?
16 Tũudum wʋsg sak n deega Biiblã sẽn yet bũmb ning sẽn ki-bã zugã bɩ? Bãmb wʋsg pa sak ye. Bõe yĩnga? Yaa a Sʋɩtãan sẽn sãamd tũudum kãens zãmsgã yĩnga. A tũnugda ne ziri tũudmã n kɩtdẽ tɩ nebã tẽed tɩ b kũum poore, b na n tɩ vɩɩmda kɩɩm-kulg bɩ laasr masã. Woto yaa ziri a Sʋɩtãan sẽn kalemd ne ziri a taab n kɩtdẽ tɩ nebã zãagd b mens ne Wẽnnaam a Zeova. Wãn to?
17. Bõe yĩng tɩ b sẽn zãmsd nebã tɩ namsg wakat sẽn pa sat yĩng n be wã paoogd a Zeova?
17 Wa d sẽn yã tɩ loogã, tũudum kẽer zãmsda nebã tɩ ned sã n maan wẽng a vɩɩmã pʋgẽ, a kũum poore, a kẽngda bugum yir n tɩ nams be wakat sẽn pa sate. Zãms-kãngã paoogda Wẽnnaam. A Zeova yaa nonglem Wẽnnaam, a pa namsd neb woto abada. (1 Zã 4:8) Yãmb tagsg na n yɩɩ wãn to, ned sã n ning bi-tõatg nus bugmẽ n na n sɩbg-a? Y na waoog nin-kãngã sɩda? Rẽ yĩnga y na n baoome n bãng-a meng sɩda? Ayo. Y na n tagsame t’a yaa nin-toaag wʋsgo. La a Sʋɩtãan datame tɩ tõnd tags t’a Zeova namsda nebã bugmẽ wakat sẽn pa sate.
18. Kɩɩmsã baleng tika tũudmã ziri bʋg zugu?
18 A Sʋɩtãan leb n tũnugda ne rog-n-mik tũudmã n zãmsd nebã tɩ b kũumã poore, b lebgda kɩɩmse, tɩ neb nins sẽn vɩyã segd n waoog-ba. B yetame tɩ sẽn ki-bã sɩɩs tõe n yɩɩ nebã zo-rãmb sẽn tar pãng bɩ b bɛɛb meng-menga. Neb wʋsg tẽeda ziri kãensã. B zoeta sẽn ki-bã n waoogd-b la b balemd-ba. La Biiblã yẽ yetame tɩ sẽn ki-bã gõeeme, la tɩ d segd n balma sɩd Wẽnnaam a Zeova sẽn yaa tõnd Naand la bũmb fãa Kõtã.—Wilgri 4:11.
19. D sã n mi sɩdã sẽn ki-bã zugu, na n sõng-d lame tɩ d wʋm Biiblã zãms-bʋg võore?
19 Y sã n bãng sɩdã sẽn ki-bã zugu, kogend-y-la ne tũudmã ziri sẽn tudgd nebã. Rẽ leb n sõngd-y lame tɩ y wʋm Biiblã zãmsg a taab võore. Wala makre, y sã n wa bãng tɩ nebã pa rebd kɩɩm-kulg bɩ laasr b kũum poor n tɩ vɩ be, y na n wʋma vɩɩm sẽn pa satã b sẽn kãab tɩ na n zĩnda tẽng zug arzãnã pʋgẽ wã võor n yɩɩge.
20. Sok-bʋg la d na n leok sak ning sẽn pʋgdã pʋgẽ?
20 Hal sẽn kaoos wʋsgo, nin-tɩrg a Zoob soka woto: “Ned sã n ki, a tõe n le vʋʋgame bɩ?” (Zoob 14:14) Ned sẽn ki tõe n le wa vɩɩmdame bɩ? Biiblã sẽn yet bũmb ning rẽ zugã kõta belsg wʋsg wa sak ning sẽn pʋgdã sẽn na n wilgã.
^ sull 5 Sẽn na yɩl n wʋm n paas “sɩɩgã” la “vʋʋsmã” zugu, bɩ y ges Vẽnegr ning sẽn be seb-neng 208-11 pʋgẽ wã.


text:
A Zeova Kaset rãmbã sakdame tɩ b tɩp b bɩ?
N-ye! A Zeova Kaset rãmbã sakda tɩbsgo. Baa d sẽn maood n get d yĩnsã la d laafɩ wã yell sõma wã, sasa kẽere, d mi n ‘baooda tɩpa,’ bɩ logtore. (Luk 5:31) Rũndã-rũndã me a Zeova Kaset rãmb n yaa logtoɛɛmba, wa a Luk sẽn zĩnd pipi kiris-nebã wakatẽ wã.—Koloos-rãmbã 4:14.
Tɩbsg kẽer kɩɩsda Biiblã. Rẽ n so tɩ d pa sakd-b ye. Wala makre, tõnd pa sakd tɩ b ning tõnd zɩɩm ye. Bala, Biiblã gɩdgame tɩ d ra reeg zɩɩm ye. (Tʋʋmã 15:20) Biiblã gɩdga tɩbsg sẽn naag ne zĩn-dãmb yɛla.—Galat-rãmbã 5:19-21.
La baasgo, tɩbsg wʋsg pa kɩɩsd Biiblã ye. Dẽnd bee ne ned fãa yam-yãkre. A Zeova Kaset soab ning tõe n saka tɩbsg ninga, t’a to pa sak ye. Galat-rãmbã 6:5.


text:
Baasg-goam
Fo mi n lebg n tẽega bũmb sẽn yɩ-f noog wʋsgo, f sẽn wa n ket n tũud a Zeova sõma wã bɩ? Wala makre, tigsga, tigis-kãsenga, bũmb sẽn maan koɛɛgã mooneg sasa, wall foo ne f tẽed-n-taag sẽn sõs hal tɩ yɩ-f noogo. Dẽnd fo pa yĩm a Zeova yell ye. Bãng tɩ yẽ me pa yĩm f yell ye. A ket n tẽegda fo sẽn da maand modgr nins n tũud-a wã. A ratame n sõng foo tɩ f lebg n wa a nengẽ.
A Zeova yeela woto: “Mam meng n na n ges m piisã yell m toore, la m kɩɩm-ba. Wa piis sẽn mi n sãeeg tɩ pe-kɩɩmã tigimd-b to-to wã, mam me na n tigma m piisã zĩis nins fãa b sẽn dag n sãeegã.”—Ezekɩyɛlle 34:11, 12.


text:
KOM-BƖƖSÃ SẼN SOKDE:
M maanda wãn tɩ gõeemã sek-ma?
Biiblã yetame: “
Nug-pʋg pʋgẽ vʋʋsg n são nug pʋs a yiib pʋgẽ tʋʋmd sẽn wẽnd f sẽn digd sebgo.” (Koɛɛg soaba 4:6) F sã n pa gõe sõma, bũmb wʋsg la f pa na n tõog n maan sõma.
A Rachel sẽn tar yʋʋm 19 wã yeelame: “Gõeemã sã n pa sek-m daare, m yɛla pa sõma ye. M pa tõe n maan bõn-tɩrga.”
A Kristine tara yʋʋm 19. Ad a sẽn yeele: “Katorzɛɛr (14h) tɛkã tɩ m yɛɛme. Ned tõe n sõsda ne maam n wa mik tɩ m gõeeme.”
La foo yẽ? Gõeemã sekda foo bɩ? Ad kom-bɩɩs kẽer sẽn maane.
Gãand pĩnda. A Catherine sẽn tar yʋʋm 18 wã yeelame
t’a modgd n kẽeda pĩnda.
Kʋʋg sõsga. A Richard tara yʋʋm 21. Ad a sẽn yeele: “
Pĩndã, m zo-rãmbã ra mi n boonda maam ne telefonne, bɩ n toond-m mesaaz-rãmb hal tɩ zĩigã wa zʋʋge.
La masã, m kʋʋgda sõsgã la m tɩ gãande.”
Yãk wakat takɩ. A Jennifer sẽn tar yʋʋm 20 wã yeelame tɩ
yẽ yãka lɛɛre,
tɩ sã n ta bal la a sẽn kẽed gãaga.
F sẽn tõe n maane: Modg tɩ yʋng fãa bɩ f gũs lɛɛr a nii.
Fo sã n modg n tũ sagls kẽere, f na n paam n gũsa sõma tɩ naf-fo. F na n tara yĩns laafɩ, f sũur na n yɩɩ noog ne f menga, f na n tʋmda sõma me.
Vɩɩmã pʋgẽ, bũmb wʋsg la f pa tõe n maan ye.
La f tõe n maana f sẽn tõe sẽn na yɩl tɩ f yĩnsã tar laafɩ. A Erin yeelame: “
Sẽn yaa a soab fãa, f tara laafɩ tɩ f pa tare, yaa foo la pak n yɩɩda.”


text:
SEBRÃ GOM-ZUG SÕSGA
Ned tõe n bãnga sẽn wat beoog bɩ?
Tõnd fãa tagsda beoog yelle. D mi n sokda d mens tõnd ne d zakã rãmb vɩɩm sẽn na n yɩ a soab beoog-daare. Tõe tɩ y mi n sok y meng woto: ‘Mam kambã na n vɩɩmda dũni-bʋg buud pʋgẽ? Sabab-wẽng n na n wa sãam tẽngã bɩ? Bũmb n be m sẽn tõe n maan rũndã, tɩ m vɩɩmã yɩ sõma beoog bɩ?’ Y sã n sokd y mens sogs-kãensã, zemsame. Bala, d sẽn yaa ninsaalbã, d sẽn dat yaa d yamã sẽn na n gãe bãane, tɩ yɩɩr kaẽ ye. Y sã n tõog n bãng sẽn wat beoogo, y bãngd n segla y menga.
La yãmb vɩɩmã na n yɩɩ wãn beoogo? Ned n be n tõe n sõng-y tɩ y bãng bɩ? Neb nins sẽn togsd beoog yellã goam kẽer pidsame, la wʋsg pa pids ye. La Biiblã yeelame tɩ Wẽnnaam tõe n togsa bũmb sẽn wat beoog tɩ zems kɛpɩ. Ad Wẽnnaam sẽn yeele: “Hal sɩngr wakate, mam wilga bũmb nins sẽn maan n loogã, la mam da reng n wilga bũmb nins sẽn nan ka maanã me.” (Ezai 46:10) A goamã fãa sɩd pidsdame bɩ?
WẼNNAAM GOAMÃ SƖD PIDSDAME BƖ?
Bõe yĩng tɩ y segd n bao n bãng Wẽnnaam goamã sã n sɩd pidsdame? D rɩk makre: Yãmb sã n mi bãngda, t’a sã n yeel tɩ saagã na n niime fãa bɩ sɩd ni, y pa na n yeel t’a mi a tʋʋmdã sõma sɩda? A sã n le wa yeel tɩ saagã na n niime, yaa vẽeneg tɩ y na n segla y meng n gũ. Woto me, y sã n bãng tɩ Wẽnnaam zoe n togsa yɛl tɩ pids kɛpɩ, y pa na n bao n bãng bũmb nins a sẽn yeel tɩ watame wã sɩda?
GALƲ-TẼNG SÃOONGO:
Wala makre, tẽng sã n tar pãng n maan yʋʋm kobse, ned na n saag n yeel tɩ pa na n kaoos la b sãam-a sɩda? La Wẽnnaam kɩtame t’a no-rɛɛs a ye togs bũmb sẽn wõnd woto bal kɛpɩ: A yeelame tɩ b na n sãama Niniiv tẽngã. (Sofoni 2:13-15) Bõe la kʋdemdã yel-mitb wilg-y-yã? Yʋʋmd 632 sẽn deng a Zezi rogmã, Babilon nebã la meed-rãmbã tɩ zaba ne Niniiv n deeg tẽngã. Rẽ yɩɩ yʋʋm 15 Wẽnnaam sẽn togs bãngr-gomdã poore. La Wẽnnaam ra paasame tɩ Niniiv na n sãamame n “lebg zĩ-pɛɛla.” Rẽ me pidsame bɩ? N-ye. Niniiv ra yaa tẽn-bedre, tɩ ned sã n dat n kẽn n gilg tẽngã la a tẽn-kɩremsã bɩ a na n maan rasem a tã. Nebã ra tõe n tagsdame tɩ sẽn tõog-b tẽngã na n soog-a lame n maan b sẽn date. La pa yɩ woto ye. B sãam-a-la zãnga. Rẽ yĩnga ned ra tõe n tika yɛlã sẽn yaa to-to wã n bãng tɩ b na n maana Niniiv woto sɩda?
B NA N YÕOGA NINSAALB KÕABA:
Mams-y ned sẽn na n yeel tɩ b na n wa yõoga ninsaalb kõab tẽn-kugr zugu, n togs ned ning sẽn na n maan woto wã yʋʋr la a yaabã yʋʋre, la a wilg sẽn na n yɩ tẽng ning pʋgẽ. Bãngr-gom-kãngã sã n pids yʋʋm 300 poore, yaa vẽeneg tɩ neb wʋsg na n pẽga sẽn togs-a bãngr-gomdã. Wẽnnaam no-rɛɛs n yeel “t’a Davɩɩd yageng n na n dog tɩ b pʋd a yʋʋr t’a Zozɩas.” A paasame t’a Zozɩas na n “yõoga ninsaalb kõab” Betɛll tẽngã tẽn-kugr a ye zugu. (1 Rĩm dãmba 13:1, 2) Na maan yʋʋm 300 poore, a Davɩɩd yageng a ye yʋʋr sẽn boond t’a Zozɩas n lebg rĩma. Wakat kãng tɩ Zozɩas ra pa yʋʋr sẽn wae ye. La wa no-rɛɛsã sẽn da togsã, a Zozɩas kẽnga Betɛll n tɩ “yiis kõabã yaada pʋsẽ n yõog bugum tẽn-kugrã zugu.” (2 Rĩm dãmba 23:14-16) Rẽ yĩnga ninsaal ra tõe n bãnga bõn-kãensã tɩ sã n pa Wẽnnaam n vẽneg-a sɩda?
SOOLEM LƲƖƖSE:
Mams-y soolem sẽn na n tar pãng wʋsgo, tɩ ned yeel t’a na n lʋɩɩme. A togsa a soab ning sẽn na n lub soolmã yʋʋre, la a sẽn na n maan to-to. A togsa rẽ t’a soabã nan pa rog meng ye. A goamã sã n wa pidsi, pa na n ling nebã sɩda? Wẽnnaam reng n togsame tɩ rao yʋʋr sẽn boond t’a Sirus n na n tõog Babilon. A Sirus ra na n basa zʋɩf-rãmbã tɩ b leb b ba-yirã, la a sõng-b tɩ b lebs n me b wẽnd-doogã. Sẽn paase, Wẽnnaam wilga a Sirus sẽn na n maan to-to n tõog tẽngã. A yeelame tɩ kʋɩlsã koom na n kʋɩɩme, la tɩ kʋɩlensã na n pakame, t’a tõog tẽngã nana-nana. (Ezai 44:27–45:2) Gom-kãensã fãa Wẽnnaam sẽn deng n togsã pidsame bɩ? Kʋdemdã yel-mitb wilgame tɩ sɩd yɩ a Sirus n tõog Babilon. A Sirus sodaasã gõdga kʋɩlgã sẽn da zoet n pasgd tẽngã, tɩ koomã sig n zems b na pɩʋʋge. Sẽn paase, sodaasã taame n mik tɩ tẽngã kʋɩlens pakame. Baa a Sirus sẽn da pa tũud zʋɩf-rãmbã Wẽnnaamã, a bas-b lame tɩ b leb Zerizalɛm, la a kõ-b sor tɩ b lebs n me b wẽnd-doogã. (Ɛsdras 1:1-3) Sã n pa Wẽnnaam, ãnda n da tõe n bãng bõn-kãensã?
Woto yaa makr a tãab sẽn wilgd tɩ Wẽnnaam tõe n togsa sẽn wat beoogo, tɩ pids kɛpɩ. La pa bãngr-gom-kãensã bal la a togs tɩ pids ye. Zʋɩf-rãmbã taoor-lʋɩt a Zozue yeel-b-la woto: “Yãmb bãngame la y miime tɩ yãmb Zu-soab a Wẽnnaam sẽn da yeel tɩ b na n maana bũmb nins fãa n kõ yãmbã, b maaname n ka tol n bas baa a ye tɩ vaal ye. Bãmb maana fãa, baa a ye ka pa ye.” (Zozue 23:1, 2, 14) Sɩd me, a Zozue wakatẽ zʋɩf-rãmbã ra pa tõe n yeel tɩ Wẽnnaam pʋlemsã la a bãngr-goamã pa pidsd ye. La wãn to la Wẽnnaam maand n pidsd a bãngr-goamã? Zĩ-kãng wɛɛngẽ, a yaa toor fasɩ ne ninsaalbã. Tara yõod tɩ d bãng rẽ. Bala, Wẽnnaam wilgame tɩ toeen-kãsems sẽn tõe n naf yãmb n na n zĩnd ka la bilfu.
WÃN TO LA WẼNNAAM YAA TOOR NE NINSAALBÃ?
Neb nins sẽn togsd beoog yellã wae n tikda siãnsã, yɛl sẽn zoe n maane, la nebã sẽn nong bũmb ninsã, wall bagr menga. B sã n togs gomde, b basd n zĩime n gũud n na n ges sẽn na n yɩ to-to.—Yelbũna 27:1.
La Wẽnnaam pa woto ye. A mii bũmb fãa. A mii ninsaalbã sõma. A sã n data, a tõe n bãnga ned kam fãa sẽn na n maan beoogo, la baa buud tõr sẽn na n maan menga. La a tõe n maana sẽn yɩɩd rẽ. Wẽnnaam tõe n toeema yɛlã sẽn na yɩl t’a raabã pidsi. A yeela woto: “Gomd ning sẽn yit mam noorẽ wã ka na n le wa mam nengẽ zaalem ye. . . . A na n tõoga bũmb ning mam sẽn tʋm-a t’a tɩ maanã.” (Ezai 55:11) Rẽnd wakat ninga, Wẽnnaam sã n togs bãngr-gomde, yaa bũmb a sẽn na n maan beoog-daar la a wilg tõndo. Yẽ meng n kɩtd t’a bãngr-goamã pidsdẽ.
Y TÕE N BÃNGA Y VƖƖMÃ SẼN NA N YƖ TO-TO BEOOGO
Bãngr-goam n be n wilgd yãmb ne y zakã rãmb vɩɩmã sẽn na n yɩ to-to beoog bɩ? Y sã n bãng tɩ sa-kẽeng n wate, tõe tɩ y na n maana bũmb n kogl y meng la y zakã rãmbã. Biiblã bãngr-goam me tõe n sõng-y lame tɩ y bãng y sẽn na n maanega. Wẽnnaam wilgame tɩ toeen-kãsems n na n zĩnd dũniyã gill zug ka la bilfu. (Ges-y seb-neng a 7 wã gom-zug sẽn yaa: “ Bõe la Wẽnnaam wilg beoog-daarã wɛɛngẽ?”) Beoog-daar kãng na n yɩɩ toor fasɩ ne bũmb nins sẽn togsd-b beoog yellã sẽn yetã.
Bũmb nins sẽn maand dũniyã zugã yaa wa kibar b sẽn togsde. Biiblã bãngr-goamã tõe n sõng-y lame tɩ y zoe n bãng kibarã sẽn na n baas to-to. Wẽnnaam yeela woto: “Hal sɩngr wakate, . . . mam da reng n wilga bũmb nins sẽn nan ka maanã. . . . La m yeelame tɩ m goamã na n yalsame.” (Ezai 46:10) Yãmb ne y zakã rãmb tõe n wa paama vɩɩm sẽn tar barka. Kos-y-yã a Zeova Kaset rãmbã tɩ b wilg-y bũmb nins Biiblã sẽn yeel beoog-daarã wɛɛngẽ wã. B pa bagba, b pa yet me tɩ Wẽnnaam gomda ne-ba, wall tɩ b tara tõog n tõe n bãng sẽn wat beoog ye. La b zãmsda Biiblã, n tõe n sõng yãmb tɩ y bãng bũmb nins Wẽnnaam sẽn segend n na n maan beoog-daarã.


text:
Sak 12
Wãn to la d maand n moond koɛɛgã dũniyã gill zugu?
A Zezi kũumã sẽn wa n kolgã, a yeela woto: “Wẽnnaam soolem koe-no-kãngã na n moona dũniyã tɛk fãa tɩ yɩ kaset buud fãa yĩnga. Dẽ, dũniyã sɛɛb na yaool n ta.” (Matɩe 24:14) La ra na n maana wãn tɩ koɛɛgã ta dũniyã tɛk fãa? Yaa d sẽn na n tũ mak-sõng ning a Zezi sẽn kõ a sẽn wa n be tẽngã zugã.—Luk 8:1.
D bʋʋgda nebã b zagsẽ n sõsd ne-ba. A Zezi tʋma a karen-biisã tɩ b moon zak-zaka, n wilg-b b sẽn tog n maan to-to. (Matɩe 10:11-13; Tʋʋma 5:42; 20:20) B ra yãka zĩis n kõ koe-moondb kãensã, tɩ b segd n moon be. (Matɩe 10:5, 6) Rũndã-rũndã me, tõnd sigla d koe-moonegã sõma tɩ tiging fãa tar zĩig n moondẽ. Woto kɩtame tɩ d tũud noor ning a Zezi sẽn kõ, n yeel tɩ d “moon nebã sʋka, n kɩs kasetã.”—Tʋʋma 10:42.
D modgd n kẽnda zĩig ning fãa d sẽn tõe n yã nebã. A Zezi meng kõo mak-sõngo, n da moond neb wʋsg sẽn nong n beẽ, wala mogrã noor bɩ bulg noore. (Mark 4:1; Zã 4:5-15) Zĩig ning fãa d sẽn tõe, tõnd me sõsda ne nebã Biiblã zugu. Tõe n yaa soayã noy, koosmã zĩisẽ, raasẽ la gaar dãmbẽ. D mi n tũnugda ne telefõnnã me. D sã n paam segbo, d taasda koɛɛgã d yagse, d tʋmd-n-taase, d karen-bi-taas la d roagdba. D sẽn modgd n maand woto wã sõngame tɩ neb milyõ rãmb sẽn be dũniyã gill zug wʋm “fãagr koɛɛgã.”—Yɩɩl Sõamyã 96:2.
Ãnd soab la yãmb dat n taas Wẽnnaam Rĩungã koe-noogã, n sõng-a t’a bãng rẽ sẽn tõe n toeem a vɩɩmã to-to? Yãmb sẽn paam n wʋm koe-noogã, bɩ y sõng neb a taab me tɩ b wʋme!
Koe-no-bʋg la b segd n moon dũniyã gill zugu?
Wãn to la a Zeova Kaset rãmbã rɩkd a Zezi togs-n-taar koɛɛgã mooneg wɛɛngẽ?
Y sã n dat n bãng n paase
DOCUMENTARIES
A Zeova Kaset rãmbã tʋmda koe-noogã na ta zĩig fãa
Nebã wʋsg miime t’a Zeova Kaset rãmbã zãmsda nebã Biiblã dũniyã gill zugu. Wãn to la b sigl b tʋʋmdã, la b paamda ligdã yɛ n tʋmd b tʋʋmdã?


text:
Kibar a 9: A Nowe kaa koom koglgo
NOWE ra tara pag la kom-dibli a tãabo. A kom-dibli wã yʋy yaa a Sɛm, a Kam la a Zafɛt. Bãmb me ra tara pagba. Dẽnd a Nowe zaka rãmb fãa ra yaa neb a nii.
Wẽnnaam yeela a Nowe t’a ka koom koglg sẽn yaa bedre. Nebã ra nan zɩ n yã koom koglg ye. Koglgã ra yaa bedr wa batayo, n yaa woko. Wẽnnaam yeela a Nowe t’a ka koglgã ‘tɩ yɩ rot a tãab n dogl taab zutu, la a maan ro-pʋse.’ Ro-pʋsã ra yaa a Nowe ne a zaka rãmb yĩnga, la rũmsã ne rɩɩbã me yĩnga.
Wẽnnaam leb n yeela a Nowe t’a yẽneg sũud n bol koglgã pʋgã ne a poorã fãa, tɩ koomã ra kẽ ye. Wẽnnaam le yeela a Nowe woto: ‘Mam na n waa ne sa-kãseng dũniyã zugu, n sãam bõn-vɩɩs nins fãa sẽn be tẽngã zugã. Neb nins fãa sẽn pa na n kẽ koglgã pʋgẽ wã na n kiime.’
A Nowe ne a kom-dibli wã kelga a Zeova n sɩng koglgã kaabo. La neb a taabã ra laad-b lame, la b ra ket n tʋmd tʋʋm-yoodo. A Nowe sẽn yeel nebã tɩ Wẽnnaam na n kɩtame tɩ sa-kãseng ni wã, b pa tẽ ye.
Koglgã sẽn da yaa bedr wʋsgã yĩnga, a kaabã kaoosa yʋʋm wʋsgo. La b wa n ka-a lame n sa. Yaa wakat kãng la Wẽnnaam yeel a Nowe t’a kẽes rũmsã koglgã pʋgẽ. A yeelame t’a kẽes rũmsã yiib-yiibu, raoog la yãanga, la a kẽes rũms kẽer yopoe-poe. Wẽnnaam leb n yeela a Nowe t’a kẽes liuuli wã buud toor-toore. A Nowe maana wa Wẽnnaam sẽn yeel-a t’a maanã bal kɛpɩ.
A Nowe ne a zaka rãmb me kẽe koglgã pʋgẽ. Rẽ poore, Wẽnnaam paga kʋɩlengã. A Nowe ne a zaka rãmb ra bee koglgã pʋgẽ n gũudẽ masã. Mams-y n ges-y yãmb me sẽn da na n be koglgã pʋgẽ ne a Nowe rãmb n gũudẽ. Wẽnnaam da na n sɩd kɩtame tɩ sa-kãsengã ni bɩ?
Sɩngre 6:9-22; 7:1-9.
Sogsgo
- A Nowe zakã rãmb da yaa neb a wãna, la a kom-dibli a tãabã yʋy la bʋse?
- Bõe la Wẽnnaam yeel a Nowe t’a maane, la bõe yĩnga?
- A Nowe sẽn togs nebã bũmb ning sẽn kɩt t’a kaad koom koglgã, bõe la b maan-yã?
- Bõe la Wẽnnaam yeel a Nowe t’a maan ne rũmsã?
- Wẽnnaam sẽn pag koom koglgã poore, bõe la a Nowe ne a zakã rãmb ra segd n maane?
Sogsg a taaba
- Karm-y Sɩngr 6:9-22.
Bõe n kɩt t’a Nowe ra yaa wẽn-tũud hakɩka? (Sɩng. 6:9, 22)
Bõe la a Zeova tagsd maan taab wẽngã zugu, la rẽ segd n kɩtame tɩ d maan bõe reemã wɛɛngẽ? (Sɩng. 6:11, 12; Yɩɩl 11:5)
A Zeova siglgã sã n wa kõ tõnd noyã, wãn to la d tõe n maan wa a Nowe? (Sɩng. 6:22; 1 Zã 5:3)
- Karm-y Sɩngr 7:1-9.
Baa ne a Nowe sẽn da pa zems zãngã, a Zeova yeelame t’a yaa nin-tɩrga. Wãn to la rẽ kengd tõnd raoodo? (Sɩng. 7:1; Yel. 10:16; Ezai 26:7)


text:
Bõe la b maand Rĩung roogẽ?
Ges-y video wã tɩ y na bãnge.
Y sã n dat n bãng n paase
SOGSG NEBÃ SẼN WAE N SOKDẼ
Bõe yĩng t’a Zeova Kaset rãmbã boond b sẽn tigimd taab zĩig ningã tɩ “Rĩung roogo”?
Bao-y n bãng-y d sẽn boond d tigissã zĩig t’a “Zeova Kaset rãmbã Rĩung roogã” sẽn tikẽ, la bũmb ning sẽn kɩt tɩ d sak yʋʋrã.
ÃND DÃMB N MAAND A ZEOVA RAABÃ RŨNDÃ-RŨNDÃ?
Bõe yĩng t’a Zeova Kaset rãmbã met Rĩung roto, la b maanda wãn n metẽ?
Bõe yĩng t’a Zeova Kaset rãmbã boonda b sẽn tigimd taab zĩig ningã tɩ Rĩung roogo? Ad rot kãensã sẽn sõngd d tigimsã to-to.
Koe-noog sẽn yit Wẽnnaam nengẽ!


text:
Neb sẽn be far pugẽ ziir yĩnga
Strophes proclamées par le père Joseph Wresinski le 17 octobre 1987 au Trocadéro, à l’occasion du rassemblement des défenseurs des droits de l’homme
Tus-kẽema ne tus kẽema
Kamba, pagb la ba-rãmba
sẽn ki b far la kom pugẽ
Tõnd sẽn led b rãmba.
Yãmb sẽn da vı, ka y kũumã yell la m gomd
ninsaal yalẽ la soog-m-meng
kug-laag kãnga zug rũndã ye
yaa yãmb vıımã kaset la m kõta.
Yãmb kaset la m kõta,
ma rãmba, y kamb ka tek
sẽn be far pugẽ dũni kãnga.
Y kamba kaset la m kõta,
kom sẽn nams b tı laad menem
n yaool n ket n pid ne nonglem
Kom kãens tus-kẽema kaset la m kõta
tẽeb la belem vııd rãmba
sẽn gẽesd b beoog vıım
dũni kuung kãnga pugẽ n kongdẽ.
Yãmb kaset la m kõta
zamaan fãa la rũnda naoong-rãmba,
so-bug tũudba,
zĩ-kẽeds sẽn ka b rãmba tı yaa yıır
la paoore la yãnde
Tuum fãa tumtumdba
tuum sẽn komsd b rãmb wakat fãa
tumtumdb nus sẽn pa le tar yõod rũndã ye.
Raopa, pagb la kãmb tus-kẽema
sũ-keelem sẽn ket b rãmb tı b maood
tı b yam tõdg zãmb ninga b sẽn modg b ne kũuni
b beoog v(deux i sans point)m yĩnga
tı b raood raab ya tılae tı b waoogr yı .
Yãmb kaset la m kõta
kamba, pagb la raopa
yãmb sẽn kis beem n dat
nonglem la puusgo, tuum la lagengo
sẽn na n wa ne lagem taab
la sõng taab zamaana
Zamaana, tõnd zamaanẽ,
ned fãa sẽn na n kõ a meng zãng
tı kũum na n ka wa ye.
Yãmb kaset la m kõta
raopa, pagb la kãmba
Rũndã teka y yuur la sũr daab, sẽn mak ne sũuri,
ne nugu la tuum-teoogo,
soog-m-meng kug-laag kãnga zugu.
Yãmb kaset la m kõta
sẽn na yıl tı neba kıs sıda ne ninsaal nedemdo
la b tõdg tı far ka rog ne na ki n bas ye,
ninsaal tõe n yii farẽ.
a Zozef Vrezĩnski
Leer también
Ver también
- Pobreza Extrema y Derechos Humanos
- Actuar para transformar
- Día Mundial para la Erradicación de la Extrema Pobreza


text:
Tẽne, sigri, 5
Bãmb sõnga b tʋmtʋmd a Israyɛlle . . . , wa b sẽn dag n yeel tõnd yaab-rãmbã.—Luk 1:54, 55.
D sã n karem gom-kãense, d yãtame t’a ra mii Gʋlsg Sõamyã sõma. Bõe yĩng tɩ d yet woto? Bala, a goam kẽer wõnda goam nins no-rɛɛs a Sãmwɛll ma a Ann sẽn pʋʋs a Zeova n togsã. (1 Sãm. 2:1-10) Neb n maag b yĩng n karem a Maari goamã, n wilg tɩ yaa na maan vɛrse-rãmb pisi goam la a sẽn lebs n togsã. Vẽenega, a Maari ra nong n gomda bũmb nins a sẽn bãng a zoa a Zeova zugã yelle. B tõe n wa kõo tõnd me tʋʋmd a Zeova sẽn dat tɩ d tʋme, tɩ d tagsdẽ tɩ na n yɩɩ toogo. Sã n wa yaa woto bɩ d rɩk a Maari togs-n-taare, n sik d meng n sak tʋʋmdã, la d kɩs sɩd t’a Zeova na n sõng-d lame. D leb n tõe n dɩka a Maari togs-n-taare, n maagd d yĩng n kelgd bũmb nins d sẽn wʋmd a Zeova la a raabã zugã, la d bʋgsd d sẽn bãngd bũmb ninsã zutu. Sẽn paase, d tõe n gomda rẽ yell ne neb a taabã.—Yɩɩn. 77:12, 13; Luk 8:18; Rom. 10:15. w16.02 2:17, 18
Sigr rasem a 5-11
ZEREMI 51-52
Yɩɩll 37 la pʋʋsgo
Sɩngr goama (Min. a 3 bɩ sẽn pa ta woto)
D SẼN BÃNG BIIBLÃ KARENG PƲGẼ
“A Zeova gomd fãa pidsda kɛpɩ”: (Min. 10)
Zer. 51:11, 28—A Zeova pĩnd n wilga neb nins sẽn na n deeg Babilondã. (it-2 243 s. a 5-6)
Zer. 51:30—A ra pĩnd n togsame tɩ Babilond nebã pa na n mak zabr ne b bɛɛbã ye. (it-2 365 s. a 6)
Zer. 51:37, 62—A Zeova pĩnd n wilgame tɩ Babilond na n lebga zĩ-vɩʋʋgo. (it-1 252 s. a 2)
-
D bʋgs Wẽnnaam Gomdã zug neere: (Min. a 8)
Zer. 51:25—Bõe yĩng tɩ b bool Babilond tɩ “sãoong tãnga”? (it-2 340 s. a 8)
Zer. 51:42—B sẽn yeel tɩ ‘ko-kãsengã na n dɩɩ Babilondã’ rat n yeelame tɩ bõe? (it-2 258 s. a 2)
Semen-kãngã Biiblã karengã sõnga yãmb tɩ y bãng bõe a Zeova zugu?
Bõe me la yãmb bãng Biiblã kareng pʋgẽ tɩ yɩ-y noogo?
-
Biiblã karengo: (Min. a 4 bɩ sẽn pa ta woto) Zer. 51:1-11
MOON-Y KOƐƐGÃ SÕMA
D segl d mens n kãab nebã sɛbã ki-kãngã: (Min. 15) Sõsg ne kɛlgdbã, sẽn tik “Y sẽn tõe n kãab sɛbã to-to.” Ning video-rãmbã sẽn wilgd d sẽn tõe n kãab sɛbã to-to wã, tɩ rẽ poor bɩ y sõse. Sagl koe-moondbã tɩ b wilg kɛlgdbã kibay nins b sẽn tõe n paame, b sã n kẽ jw.org BIIBLÃ SẼN YETE > SÕNGRE, ZAGSÃ RÃMB YĨNGA.
D WILG TƖ D YAA KIRIS-NEB HAKƖƖKA
Yɩɩll 152
“Yãmb tẽeda ne y sũur fãa t’a Zeova pʋlemsã na n pidsame bɩ?”: (Min. 15) Sõsg ne kɛlgdbã. Sagl b fãa tɩ b mi n sõsd ne b tẽed-n-taasã bãngr-goamã wɛɛngẽ n kengd taab raoodo.—Rom. 1:11, 12
Tigingã Biibl zãmsgo: (Min. 30) kr sak 13 s. 24-32
Kʋms tigsgã la f wilg bũmb nins yell d sẽn na n gom semen ning sẽn watã. (Min. a 3)
Yɩɩll 49 la pʋʋsgo


text:
SAK A WƐ
Tõnd vɩɩ ‘yaoolem wakatã’ bɩ?
Yel-bʋs sẽn maand rũndã-rũndã la b reng n togs Biiblã pʋgẽ?
Wẽnnaam Gomdã yeelame tɩ nebã manesem da na n yɩɩ wãn to ‘yaoolem wakatã’?
Bõn-sõma bʋs la Biiblã reng n togs ‘yaoolem wakatã’ yĩngã?
1. Bõe n tõe n sõng tõnd tɩ d bãng sẽn wat beoog-daare?
YÃMB zoe n kelga radio bɩ y gesa kibayã televiziõ wã pʋgẽ n sok y meng dũni kãngã baasg sẽn na n yɩ to-to bɩ? Sabab-wẽnsã nong n tiigd n wata zĩig pʋgẽ hali tɩ rẽ kɩt tɩ ninsaal baa a yembr pa tõe n deng n togs bũmb ning sẽn wat beoog daar ye. (Zak 4:14) La a Zeova mii bũmb ning sẽn wat beoog-daare. (Ezai 46:10) Hal sẽn kaoos wʋsgo, a Gomdã sẽn yaa Biiblã reng n togsame tɩ bõn-wẽns n na n wa tõnd wakatã, la a togs me tɩ bõn-sõma sẽn yaa kãsems n na n wa ka la bilfu.
2, 3. Sok-bʋg la a Zezi karen-biisã ra sok-a, la a leok-b lame tɩ bõe?
2 A Zezi Kirist goma Wẽnnaam Rĩungã sẽn na n wa kɩt tɩ wẽnemã sa la a kɩt tɩ tẽngã lebg arzãnã yell me. (Luk 4:43) Nebã ra rat n bãnga Rĩungã sẽn na n wa wakat ninga. Sɩda, a Zezi karen-biisã kos-a-la woto: “Bɩ y togs tõnd . . . bãnd ninga sẽn na n wilg yãmb waoongo la dũniyã sɛɛb wakate.” (Matɩe 24:3) A Zezi yeel-b lame tɩ yaa Wẽnnaam a Zeova bal n mi dũni-kãngã saabã sẽn na n wa sasa ning takɩ. (Matɩe 24:36) La a Zezi reng n togsa yɛl sẽn da na n zĩnd tẽngã zug tɩ Rĩungã yaool n wa ne laafɩ la bãan n kõ ãdem-biisã. A sẽn da reng n togs bũmb ningã pidsda masã.
3 Nand tɩ d vaees kaset ning sẽn wilgd tɩ d vɩɩ ‘dũniyã sɛɛb’ wakate, bɩ d gom zabr ninsaal baa a yembr sẽn da pa tõe n yã yelle. Zab-kãng zĩnda saasẽ, tɩ reeg n pak tõndo.
ZABR N ZĨND SAASẼ
4, 5. a) Bõe n zĩnd saasẽ, a Zezi sẽn deeg naamã poor bala? b) Sã n yaa ne Wilgri 12:12, saasẽ zabrã waa ne bõe?
4 Sak ning sẽn loogã wilgame t’a Zezi Kirist lebga Rĩm saasẽ yʋʋmd 1914. (Daniɛll 7:13, 14) A Zezi sẽn paam Rĩungã naam poor bilfu, a maana bũmbu. Biiblã yeta woto: “Zabr n zĩnd [saasẽ]. A Misɛll [bɩ a Zezi ne a] malɛk rãmba zaba ne dragõ wã [a Sʋɩtãana], la dragõ wã ne yẽ malɛk rãmba me zaba ne bãmba.” * A Sʋɩtãan ne a malɛg-wẽnsã sẽn yaa zĩn dãmbã konga zabrã tɩ b rig-b n yiis saasẽ tɩ b sig tẽngã zugu. Wẽnnaam malɛg-sakdbã kɩdma b sẽn dig a Sʋɩtãan ne a zĩn dãmbã n yiis saasẽ wã yĩnga. La ninsaalbã ra pa na n paam sũ-no-kãng ye, bala Biiblã reng n togsame: “Toog bee ne neb nins sẽn be dũniyã zugã. . . . Tɩ bõe, Sʋɩtãanã sigame n wa yãmb nengẽ, la a sũ-puugra yaa kãsenga a sẽn bãng t’a wakat yaa bilfa yĩnga.”—Wilgri 12:7, 9, 12.
5 Ges-y zabrã sẽn zĩnd saasẽ wã sẽn wa ne bũmb ninga. A Sʋɩtãan sũ-yikrã pʋgẽ, a waa ne tood tẽngã neb zutu. Wa y sẽn na n yã wã, masã d vɩɩ toodã wakate. La yaa wakat sẽn na n yɩ koɛɛga, ‘wakat bilf’ bala. A Sʋɩtãan meng mii rẽ. Biiblã yetame tɩ wakat kãngã yaa “yaoolem wakate.” (2 Tɩmote 3:1) Ad d sũy sɩd yaa noogo, Wẽnnaam sẽn na n kɩt t’a Sʋɩtãan pa leb n tudg nebã ka la bilf tẽng zugã yĩnga! Bɩ d ges yɛl kẽer b sẽn deng n togs Biiblã pʋgẽ tɩ maand masã menga. Yel-kãens wilgdame tɩ d vɩɩ yaoolem wakate, la tɩ ka la bilfu, Wẽnnaam Rĩungã na n waa ne bark sẽn ka saab n kõ neb nins sẽn nong a Zeova wã. Pipi, bɩ d ges yɛl a naas sẽn be bãnd ning a Zezi sẽn wilg tɩ na n pidsa tõnd wakatã pʋgẽ wã.
YAOOLEM DAYÃ YEL-KÃSEMSE
6, 7. Wãn to la a Zezi sẽn gom zabã la komã yellã paamd pidsg rũndã-rũndã?
6 “Buud a yembr na n yika zabr ne buud a to, la soolem ne soolem a to.” (Matɩe 24:7) Yʋʋm koabg sẽn loogã pʋgẽ, neb milyõ rãmb la b kʋ zabã pʋsẽ. Ãngeletɛɛr ned sẽn yaa pĩnd yɛlã mit gʋlsame: “Neb nins b sẽn kʋ zabã pʋsẽ yʋʋmd 1900 la yʋʋmd 2000 wã sʋkã sõor pa tall to ãdem-biisã zãmaan fãa kibay b sẽn gʋlsã pʋsẽ ye. . . . Yɩɩ sasa sẽn tall zab wakat fãa la bala.” Siglg a yembr (Worldwatch Institute) togsame tɩ: “Neb nins b sẽn kʋ zabã pʋsẽ yʋʋmd 1900 la yʋʋmd 2000 wã sʋkã sõor yɩɩda neb nins fãa sẽn ki zabã pʋsẽ sẽn sɩng ne a Zezi rogmã n ta yʋʋmd 1899 wã sõor naoor a tãabo.” Yʋʋmd 1914 tɛka, yaa sẽn yɩɩd neb milyõ 100 la zabã kʋ-yã. Baa yaa d ned a yembr n ki zabr sasa, d mii toog ning rẽ sẽn wat ne wã. Bɩ d tags n ges toog ning sẽn paam neb milyõ rãmb b nin-nongds sẽn ki zabã sasa wã yĩngã sẽn zem to-to wã.
7 ‘Kom na n zĩndame.’ (Matɩe 24:7) Bãngdbã yetame tɩ koodã paasa wʋsg yʋʋm 30 wã sẽn loogã pʋgẽ. Baasg zãnga, komã ket n beeme, neb wʋsg sẽn pa tar ligd sẽn sek n na n da rɩɩbo, bɩ b sẽn pa tar zĩis n na n ko wã yĩnga. Neb milyõ rãmb la komã tar wakat fãa. Siglg ning sẽn get-a yĩns laafɩ wã yellã (Organizasiõ mondiall de la sãnte) magame n ges tɩ kamb sẽn yɩɩd bãmb milyõ a nu n kiid yʋʋmd fãa b sẽn pa rɩt sõma wã yĩnga.
8, 9. Bõe n wilgd t’a Zezi bãngr-goam nins sẽn gomd tẽn-digimdsã la bã-longdsã yellã pidsame?
8 “Tẽn-digimdg kãsems na n zĩndame.” (Luk 21:11) Sã n yaa ne tẽn-gãongã vaeesdb sull sẽn be Etazĩni wã sẽn wilgi, yʋʋmd 1990 wã tɛk bala, b yãame tɩ yʋʋmd fãa, yaa tẽn-digimds 17 sẽn tall pãnga, sẽn sek ro-bɛd sãoong la tẽngã pusgr n zĩndi. Sẽn paase, tẽn-digimds pãng sẽn sek b na siig ro-bɛd zãng n maand yʋʋmd fãa. Sull a to me yeelame: “Tẽn-digimdsã kʋʋ neb tus kobs yʋʋm 100 nins sẽn loogã pʋgẽ, la baa ne bãngdbã sẽn modg tɩ rotã meeb yɩ sõma n paasã, sẽn kiid-b tẽn-digimdsã pʋsẽ wã sõor booga bilf bala.”
9 ‘Bã-longds na n zĩndame.’ (Luk 21:11) Baa ne logtoeemdã sẽn kẽng taoorã, bã-kʋdã ne bã-paalsã vargda ãdem-biisã. Kibay sebr a yembr yetame tɩ bãas 20 b sẽn mi sõma wala kõs-kʋdgã, weoogã la sãad-n-wʋbdẽ wã lebga wʋsg yʋʋm sẽn loogã pʋsẽ, la tɩ bãas n be tɩ tɩtã pa le tõe-b ye. Sɩda, bã-paals 30 n puki. Bãmb kẽer yaa bã-kʋʋds sẽn pa tar tɩɩm.
YAOOLEM WAKATÃ NEBA
10. Zʋg-bʋs yell la b reng n gom 2 Tɩmote 3:1-5 pʋgẽ tɩ yãmb ne rẽ nebã manesem pʋgẽ rũndã-rũndã?
10 Biiblã sẽn bilg dũniyã yɛl kẽerã toor sẽn ka be, a reng n wilgame tɩ yaoolem wakatã, ãdem-biisã manesem da na n toeemame. Tʋm-tʋmd a Poll bilga neb wʋsg sẽn da na n yɩ to-to. D karemda 2 Tɩmote 3:1-5 pʋgẽ tɩ: “Yaoolem wakate tood na n zĩndame.” A Poll yeelame tɩ nebã ra na n yɩɩ
beed dãmba
ligd noangdba
ba rãmb la ma rãmb kɩɩsdba
zɩ-beoog rãmba
neb sẽn pa tar nimbãan-zoeere
neb sẽn pa tar yõk-m-menga
pʋto-rãmba
neb sẽn nong dũniyã sũ-noog n yɩɩd Wẽnnaam
neb sẽn maand wa b sakda Wẽnnaam, n yaool n kɩɩsd a pãngã
11. Wãn to la Yɩɩl Sõamyã 92:8 bilgd bũmb ning sẽn na n paam nin-wẽnsã?
11 Nebã lebga woto yãmb sakã pʋgẽ bɩ? Sãmbg sẽn ka be, yaa woto. Zĩig fãa neb n be n tar zʋg-wẽnse. Rẽ wilgdame tɩ ka la bilfu, Wẽnnaam na n maana bũmbu, bala Biiblã yetame tɩ: “Nin-wẽns sã n tobd wa moodo, la tʋʋm wẽns maandba fãa sã n ningd puudu, yaa [sẽn na n] menem wakat sẽn ka sɛta.”—Yɩɩl Sõamyã 92:8.
BÕN-SÕMA WAOONGO
12, 13. Wãn to la “bãngr hakɩkã” lebg wʋsg “yaoolem wakatã”?
12 Sɩda, yaoolem wakatã pida ne yel-beed wala Biiblã sẽn da reng n togsã. La dũni kãngã sẽn gudgã pʋgẽ, bõn-sõma n maand a Zeova balemdbã sʋka.
13 “Bãngr hakɩkã na n paasa wʋsgo.” Woto la Biiblã reng n togs a Daniɛll sebrẽ wã. Wakat bʋg la rẽ ra na n zĩndi? Yaa “sɛɛba wakate.” (Daniɛll 12:4) Sẽn yɩɩd fãa yʋʋmd 1914 tɛka, a Zeova sõnga neb nins sẽn sɩd rat n maan a raabã tɩ b wʋm Biiblã võor n paase. B paama vẽenem ne sɩd-kãsems nins sẽn pʋgdã: Wẽnnaam yʋʋrã la a raabã, a Zezi Kirist maoongã sẽn yɩ rondã, kũumã halhaale, la kũum vʋʋgrã. Sẽn paase, a Zeova balemdbã zãmsa b sẽn na n vɩɩmd to-to tɩ naf-b la waoog Wẽnnaam. B leb n bãnga Wẽnnaam Rĩungã tʋʋmd sẽn yaa a soabã, la a sẽn na n welg zu-loeesã tẽngã zug to-to wã sõma n paase. B maanda bõe ne bãngr ning b sẽn paamã? Sok-kãngã kɩtame tɩ d na n gom bãngr-gomd a to sẽn paamd pidsg yaoolem wakat kãngã yelle.
14. Rĩungã koe-noog moon n taa hal zĩ-bʋg rũndã-rũndã, la yaa ãnd dãmb n moond-a?
14 “Wẽnnaam soolem koe-noog kãngã na n moona dũniyã tɛk fãa.” Yaa woto la a Zezi Kirist togs a bãngr-gomd ning sẽn gomd a Sʋɩtãan dũniyã saab yellã pʋgẽ. (Matɩe 24:3, 14) Dũniyã gill zugu, b moonda Rĩungã koe-noogo, sẽn dat n yeel tɩ b wilgda Rĩungã sẽn yaa a soaba, a sẽn na n maan bũmb ninsã, la d sẽn tõe n maan to-to n paam bark nins a sẽn na n wa ne wã. Yaa sẽn yɩɩd tẽns 230 pʋsẽ, la sẽn yɩɩd buud-goam 400 pʋsẽ la b moond koe-kãnga. A Zeova Kaset rãmb milyõ rãmb moonda Rĩungã koe-noog ne yẽesem. B yaa neb sẽn yit “soolem fãa, la buud fãa” pʋsẽ, la b yaa “neb sẽn gomd goam toɛy-toɛya fãa.” (Wilgri 7:9) A Zeova Kaset rãmbã zãmsda Biiblã ne neb milyõ rãmb sẽn dat n bãng Biiblã sẽn sɩd yet bũmb ningã, n pa reegd ligd ye. Ad wã sɩd yaa bãngr-goamã pids-kãsenga, sẽn mik t’a Zezi ra reng n togsame tɩ “neba fãa na n kisga” kiris-neb hakɩkã.—Luk 21:17.
BÕE LA Y NA N MAANE?
15. a) Yãmb tẽedame tɩ d vɩɩ yaoolem wakatã bɩ, la bõe yĩng tɩ y tẽed woto? b) ‘Sɛɛbã’ wakate, bõe n na n paam neb nins sẽn kɩɩsd a Zeova wã, la bõe la neb nins sẽn sakd Wẽnnaam Rĩungã naamã na n paame?
15 Biiblã bãngr-goam wʋsg sẽn pidsd rũndã-rũndã wã yĩnga, y pa sak n deeg tɩ d vɩɩ yaoolem wakatã sɩda? A Zeova sã n wa ges tɩ koe-noogã mooneg sekame, “dũniyã sɛɛb” na n sɩd waame. (Matɩe 24:14) “Dũniyã sɛɛb” yaa wakat ning Wẽnnaam sẽn na n yiis wẽnemã sẽn be tẽngã zugã. A Zeova na n kɩtame t’a Zezi la malɛgsã sẽn tar pãngã sãam neb nins fãa sẽn kɩɩsd-a ne yamleoogã. (2 Tesalonik rãmba 1:6-9) A Sʋɩtãan ne a zĩn dãmbã pa na n le tõog n belg tẽnsã neb ye. Rẽ poore, Wẽnnaam Rĩungã na n ninga neb nins fãa sẽn sakd a naamã sẽn yaa tɩrgã bark wʋsgo.—Wilgri 20:1-3; 21:3-5.
16. Yaa yam tʋʋmd tɩ y maan bõe?
16 A Sʋɩtãan dũniyã saab sẽn kolgã yĩnga, ned kam fãa segd n soka a menga: ‘Bõe la m segd n maandẽ?’ Yaa yam tʋʋmd tɩ d ket n zãmsd n bãngd a Zeova la a noyã. (Zã 17:3) Zãms-y Biiblã neere. Minim-y n tigimd wakat fãa ne neb nins sẽn baood n na n maan a Zeova raabã. (Hebre dãmba 10:24, 25) Bao-y bãngr wʋsg ning Wẽnnaam a Zeova sẽn kõt a nin-buiidã dũniyã gill zugã, la y maan toeeng nins sẽn yaa tɩlaeyã y vɩɩmã pʋgẽ sẽn na yɩl n wa tõog n paam Wẽnnaam lohorem.—Zak 4:8.
17. Bõe yĩng tɩ nin-wẽnsã sãoong na n wa ling neb wʋsgo?
17 A Zezi ra pĩnd n togsame tɩ neb wʋsg na n maana b toor kae ne kaset nins sẽn wilgd tɩ tõnd vɩɩ yaoolem wakatã. Nin-wẽnsã sãoong na n waa zĩig pʋgẽ la ne lingri. Saabã na n linga neb wʋsg wala wagdr sẽn wat yʋngo. (1 Tesalonik rãmba 5:2) A Zezi keooga nebã woto: “Bũmb ninga sẽn zĩnd a Nowe wakata na n zĩnda Ninsaal Biiga waoong wakat me. Tɩ bõe, sẽn deng sãoong sa-kãsengã, neba ra rɩtame la b yũuda, la b peesd pagba, la b kõt b kamb sɩdba hal tɩ ta daar ning a Nowe sẽn kẽ koom-koglga pʋgẽ. La bãmb ka bãng hal tɩ sãoong sa-kãsenga wa n loog ne bãmb fãa. A na n yɩɩ woto me ne Ninsaal Biiga waoongo.”—Matɩe 24:37-39.
18. A Zezi keoog-bʋg la d segd n tũ neere?
18 Yaa rẽ n so t’a Zezi yeel a kɛlgdbã woto: “Bɩ y gũus y mense n da sak tɩ yão-beed ne rã-yũur la vɩɩm kãnga yɛla pak yãmb tɩ ra-kãng wa ling yãmb ye. Tɩ bõe, a na n wa linga neba fãa sẽn be dũniyã zuga wa kũusri. Dẽ yĩnga bɩ y gũ la y pʋʋs daar fãa n paam pãng n põs bõn-kãens fãa sẽn na n wa wã, la y yals Ninsaal Biiga taoore.” (Luk 21:34-36) Yaa yam tʋʋmd tɩ d tũ a Zezi saglgã neere. Bõe yĩnga? Bala neb nins sẽn tat Wẽnnaam a Zeova yam la ‘ninsaal Biig’ a Zezi Kirist yamã tara saagr n na n põs a Sʋɩtãan dũniyã saabẽ, la b tara saagr me n na n vɩɩmd wakat sẽn pa sat dũni paalgã sẽn kolg wʋsgã pʋgẽ.—Zã 3:16; 2 Pɩɛɛr 3:13.
^ sull 4 Sẽn na yɩl n paam vẽnegr sẽn wilgd tɩ Misɛllã yaa a Zezi Kirist yʋʋr a to, bɩ y ges seb-neng 218-9 Vẽnegrã.
Y sã n dat n bãng n paase
KOS-Y TƖ B WA ZÃMS-Y BIIBLÃ
Bõe yĩng tɩ y tog n zãms Biiblã?
Dũniyã gill zugu, Biiblã sõnga neb milyõ rãmb tɩ b paam b sogsg kẽer leoore. Yãmb me na n sakame tɩ Biiblã sõng-y bɩ?


text:
GŨUSG GASGÃ Tʋʋlgo 2016 | Bõe yĩng t’a Zeezi nams la a ki?
Bõe n kɩt tɩ ned b sẽn kʋ na maan yʋʋm 2 000 rũndã kibar tõe n tall yõod ne yãmba?
EN COUVERTURE
A Zeezi sɩd kiime la a vʋʋg bɩ?
Bõe n kɩt tɩ d tõe n kɩs sɩd tɩ evãnzill-dãmb sẽn yeel bũmb ning a Zeezi zugã yaa sɩda?
EN COUVERTURE
Bõe yĩng t’a Zeezi nams la a ki?
Wãn to la a kũumã tõe n naf yãmba?
THE BIBLE CHANGES LIVES
Sõng-m tɩ baa yaa yʋʋm-yɛng pʋgẽ bɩ m paam laafɩ la sũ-noogo
1 Zã 1:9 goamã kenga a Alain Broggio raoodo.
Yãmb ra miime bɩ?
Pĩnd wẽndẽ wã, ne bõe la b ra maand seb-pindmã, la b ra tar-b lame n maand bõe? Biiblã babg ning b sẽn da gʋls ne gɛrkã pʋgẽ, b sẽn boond-b rãmb tɩ “maan-kʋʋdbã kãsem-dãmbã” yaa ãnd dãmba?
Kom-bɩɩse, y segl n saame n tõe n deeg lisg bɩ?
Sogsg a tãab sẽn na n sõng-f tɩ f yãk yam.
Kom-bɩɩse, wãn to la y tõe n segl y mens n wa reeg lisgu?
Tõe tɩ f tagsdame tɩ f nan pa segl n sa n tõe n deeg lisgu, wall f rat n deegame tɩ f roagdbã tagsdẽ tɩ f nan pa segl n sa ye. Sã n yaa woto, bõe la f segd n maane?
Y sẽn tõe n sõng to-to tɩ zems-n-taar kell n zĩnd d sʋka
Bõn-makr n be Vẽnegr sak a 9 wã pʋgẽ, n wilgdẽ tɩ d segd n naagda taab n moond koɛɛgã.
A Zeova wilgda a nin-buiidã sor n dat tɩ b vɩɩmde
Wãn to la d tõe n wilg tɩ d ratame tɩ Wẽnnaam wilg-d sore?
ANCIENT WISDOM FOR MODERN LIVING
Ra maan-y yɩɩr ye
A Zeezi pa yeel bal tɩ d ra maan yɩɩr ye, a wilga d sẽn tõe n bas yɩɩr to-to.
A Sʋɩtãan yaa ãnda?
Y segd n zoe-


text:
Bõe yĩng t’a Zeova Kaset rãmbã pa maand Nowɛlle?
Neb wʋsg sẽn yete
Goam sẽn pa sɩda: A Zeova Kaset rãmbã pa maand Nowɛlle, bala, b pa tẽed a Zeezi ye.
Sɩdã: Tõnd yaa kiris-neba. Tõnd tẽedame tɩ yaa a Zeezi Kiris maasem yĩng bal la ned tõe n paam fãagre.—Tʋʋmã 4:12.
Goam sẽn pa sɩda: Yãmb sẽn zãmsd y nebã tɩ b ra maan Nowɛllã, yãmb welgda zak neb ne taaba.
Sɩdã: Tõnd nonga zagsã neb wʋsgo, n tũnugd ne Biiblã n sõngd-b tɩ b zagsã pʋsẽ vɩɩm tall yamleoogo.
Goam sẽn pa sɩda: Yãmb sẽn pa maand Nowɛllã, y pa paamd n wilg tɩ y yaa kõatba, neb sẽn dat tɩ laafɩ zĩnd tẽngã zugu, la sẽn saagd y taabã neer ye.
Sɩdã: Tõnd maoodame n wilgd wakat fãa tɩ d yaa kõatba, la neb sẽn baood laafɩ. (Yel-bũnã 11:25; Rom-dãmbã 12:18) Wala makre, tõnd sẽn maand d tigissã to-to, la d sẽn moond koɛɛgã to-to wã, zemsa ne a Zeezi saglga. A ra yeela woto: “
Yãmb deega zaalem, bɩ y kõ zaalem.” (Matye 10:8) Sẽn paase, tõnd wilgda nebã tɩ yaa Wẽnnaam Rĩungã n sɩd tõe n kɩt tɩ laafɩ zĩnd tẽngã zugu.—Matye 10:7.
Bõe yĩng t’a Zeova Kaset rãmbã pa maand Nowɛlle?
A Zeezi yeelame tɩ d tẽegd a kũumã yelle, la a pa yeel tɩ d tẽegd a rogmã daar ye.—Luk 22:19, 20.
A Zeezi tʋm-tʋmdbã ne pipi kiris-nebã pa maan Nowɛll ye. Sebr a ye (Le livre des superstitions. Mythes, croyances et légendes) yeela woto: “
Yaa yʋʋmd 300 la zakã pʋgẽ la egiliizã-rãmb lugl Kiris rogmã tẽegr kibsa,” rat n yeel t’a Zeezi yaoolem tʋm-tʋmdbã kũum poore.
Bũmb pa be n wilgd t’a Zeezi roga yʋʋm-sar kiuug rasem 25 ye. Biiblã pa wilg a sẽn dog daar ning ye.
Tõnd kɩsa sɩd tɩ Nowɛllã pa ta Wẽnnaam daab ye. Bala, a tika rog-n-mik tũudum la a yel-maandɩ.—2 Korẽnt-rãmbã 6:17.
Yaa tɩlɛ tɩ d maan Nowɛll bɩ?
Neb wʋsg miime tɩ Nowɛllã yaa rog-n-mik tũudum yel-maandɩ, la t’a pa tik Biiblã ye. Baasgo, b maanda Nowɛllã. Nin-kãens tõe n soka b mens woto: Bõe yĩng tɩ kiris-nebã maand tigr neb wʋsg sẽn pa nonge? Rẽ yĩnga yaa tɩlɛ tɩ d maan Nowɛll bɩ?
Biiblã sagenda tõnd tɩ d yɩ gũusdba, la d modg n paam “
yam-wek-paalle.” (Rom-dãmbã 12:1, 2) A wilgd-d lame tɩ d nong sɩdã. (Zã 4:23, 24) Woto wã, tõnd modgdame n tũud Biiblã saglsã, baa rẽ sã n na n kɩtame tɩ neb wʋsg kisg tõndo.
Baa tõnd sẽn pa maand Nowɛllã, d miime tɩ bee ne ned fãa t’a maan a sẽn date. D pa kẽesd d toog Nowɛllã pʋgẽ ye.


text:
Best Pʋgẽ podcasts we could find (Updated March 2018)
Related podcasts: Islamic Religion Education Nakẽndre Lihlaam Sẽn Lihlaangã Dĩina Pagba Rãmba Laninga Dɩk Sõmb Zugu Wẽeg Yel-sɩgdsee Laning Zulukri Tẽnga Pʋgẽ public [search 0]
Related podcasts: Islamic Religion Education Nakẽndre Lihlaam Sẽn Lihlaangã Dĩina Pagba Rãmba Laninga Dɩk Sõmb Zugu Wẽeg Yel-sɩgdsee Laning Zulukri Tẽnga Pʋgẽ public [search 0]
D
Dĩina gũudb ya b naase lihlaangã pʋgẽ
B goma lihlaangã koglg yelle, kaseta yiibu:A- Rãynm soaba pʋgẽ b goma:1- Dĩina koglg sẽn dog bãngdba zugu.2- Dĩina koglg sẽn dog ra-kãagba zugu.3- Dĩina koglg yell sẽn dog kasemba zuguB- Kasetã yiib n soab pʋgẽ b goma:4- Dĩina gũuma yell sẽn dog Kom-bi-Bɩɩsã zugu.5- B leb n goma yel sãnda sẽn kẽed ne sũurã loeega yela sẽog la koob wakate.
L
Lihlaam sẽn sõmb n dɩk nakẽndre laninga a zak pʋgẽ, la a rãmba la a pagba
A goma lihlaam sẽn na n dɩk nakẽndr laning ne a zak-rãmba la a pagba, la a keng nebã vɩɩm song ne a paga, la lud n menga wẽnd yĩngã yelle, n tʋg n baas ne neba kewbo sẽn kẽed ne tɩttã maango.
L
Lihlaam vιιm nakẽndre ne a lihlaam mabi-taase tẽnga ye pʋgẽ
A goma gom-zuraada tãabo: lihlaang mabir yιιdlem, bũm lanĩng sẽn ziligd mabiirã la sẽn sãamd mabiirã
A
Al-kʋrãana Tafsɩɩre
Morã gomame n vẽneg Alkurãana aayar-dãmba maana-rãmba, la bʋʋd lanins sẽn be Al-kʋrãana aayay pʋgẽ, la a leb n gom yel lanins sẽn kẽed ne loeega managre, la sũnna-rãmb nakẽndre dĩina pʋgẽ.
Z
Zulukri ne a yela
A goma tuudg laning sẽn wattã:1-Sũur loeegã tuudg lanins tõnd sẽn maand zulugsã pʋgẽ, 2- zɩɩlm yel lanins tõnd sẽn maand zulugsa wã pʋgẽ.3- na-kẽd sõng laning tõnd sẽn sõmb n dɩk tõnd zulugsa wã pʋgẽ
K
Kom-bi-bɩɩsã zuloeese
B gomame n kõ vẽenem sẽn kẽed ne yel lanins sẽn wattã:1- Bõe la bi-bɩɩga?2- Bi-bɩɩg sẽn yaa lihlaam sẽn na n dɩk Na-kẽndr laning sũnoog yela pʋgẽ.3- Yel sãnda sẽn pa tɩlay fur pʋgẽ tɩ d sõmb n gũus-ba.4- Kom-bi bɩɩsã ne yerma lihlaangã pʋgẽ.5- Kom-bi bɩɩsã ne sɩgarã yũubu.6- Kom-bi bɩɩsã ne nebã hake rãmb gũusgu.7- Kom-bi bɩɩsã ne sũ-pa-noom wilgri vɩɩgã pʋgẽ.
W
Wahabiindã hakιιka
A goma mora Mohãmad Bin Abdul Wahaab sẽn tal nĩdgpãg la nĩnga nebã loeesã remesg lihlaangã pʋgẽ yelle
L
Lihlaangã pʋʋsm la a zogdo, la zak pʋg kõom doaaga
A goma pʋʋsm nĩngr lihlaangã pʋgẽ yelle, la zak pʋgẽ kõom doaaga, la a leb n gom sahdã maana bang yelle, la faatɩ kareng bang yelle, la a leb n gom kambã kareng yelle, la alkurãana kareng ne a zogdã yelle, la a kew nebã yi tɩɩm maago.
S
Sʋʋratul Bakara Tafsɩɩr n yi Aya 246-269
Morã goma a tasɩrã pʋgẽ; yel nins sẽn watã:1- Nabi Daawuud ne a toaaluut kibaya.2- Wẽnnaam sɩf-ramb sẽn be Ayatul kursɩ pʋgẽ;3- Bãngba koeese sẽn kẽed ne "laa ɩkraaha fɩ dĩin aayarã,4- A Nabi- ɩbraahɩm ne a Namrʋd kibaya, ne a Nabi-ɩbraahɩm sẽn kos Wẽnd t’a wilg-a a sẽn wɩɩmd kũum to-to5- A ʋzayr kibayaLa zẽng sẽn pa rẽ;
Y
Yel-sɩgdsee la b sẽn tar wẽeg laning Dĩina zugu
Morã goma a waazʋ wã pʋgẽ, vẽenem laning sẽn kẽed ne yel-sɩngdsã la belgr tagsãa, la b leb n gom sabab lanins sẽn wat ne sũnna meneng nebã tũudma pʋgẽ, la b leb n gom yel-sɩngsã sẽn yɩ sabab n wane sul-wẽens la sul-menemdse.
L
Lihlaam-poak nakẽndre
B goma pag ziri lihlaanga pʋgẽ, la a gom pag hake ramba la yel lanĩns sẽn yaa tιlay n dog a zugu, a lebẽ goma pag luda-meg lihlaagã pʋga yelle, la pag lihlaanga zãmsg yelle, la pag tẽeg tιrga dĩina pʋgẽ wã yelle, n tʋg n baas ne sogsg legsgo.
D
Dĩina gũudb ya b naase lihlaangã pʋgẽ
Dĩina gũudb ya b naase lihlaangã pʋgẽ 1
D
Dĩina gũudb ya b naase lihlaangã pʋgẽ
Dĩina gũudb ya b naase lihlaangã pʋgẽ 2
L
Lihlaam sẽn sõmb n dɩk nakẽndre laninga a zak pʋgẽ, la a rãmba la a pagba
Lihlaam sẽn sõmb n dɩk nakẽndre laninga a zak pʋgẽ, la a rãmba la a pagba
L
Lihlaam vιιm nakẽndre ne a lihlaam mabi-taase tẽnga ye pʋgẽ
Lihlaam vιιm nakẽndre ne a lihlaam mabi-taase tẽnga ye pʋgẽ


text:
Vɩɩmã na n yɩɩ wãn beoog daare?
Vɩɩmã . . .
na n kell n paa woto bɩ?
a na n ket n kengdame bɩ?
bɩ na n wa manegame?
BIIBLÃ SẼN YETE
“Wẽnnaam . . . na n yẽesa nintãmã fãa t’a ra le zĩnd bãmb ninẽ ye, la kũum ka na n le zĩnd ye, la sũ-sãoong bɩ yãbr wall toog kõn le zĩnd yɛs ye, tɩ bõe, dẽenem bũmb fãa loogame.”—Wilgri 21:3, 4, Wẽnnaam Sebre.
RẼ SẼN TÕE N NAF-Y TO-TO
Y na n paama tʋʋmd sẽn tar bark la sẽn na n naf-yã.—Ezai 65:21-23.
Bãas la toog buud fãa pa na n le zĩnd ye.—Ezai 25:8; 33:24.
Yãmb ne y roagdb la y zo-rãmb na n paam n vɩɩmda ne sũ-noog wakat sẽn kõn sa.—Yɩɩl Sõamyã 37:11, 29.
D TÕE N TẼE BIIBLÃ SẼN YETÃ BI?
N-ye. Ad bʋʋm a yiibu:
Wẽnnaam tara tõog n na n pids a sẽn pʋlmã. Biiblã pʋgẽ, yaa Wẽnnaam a Zeova a ye bal la b boond tɩ “Sẽn-tõe-a-fãa,” a pãngã sẽn ka koakã yĩnga. (Wilgri 15:3) Rẽnd a tõe n pidsa a sẽn pʋlmã, n kɩt tɩ dũniyã toeem n lebg sõma. Wa Biiblã sẽn yeelã, “Wẽnnaam tõee bũmb fãa.”—Matɩe 19:26.
Wẽnnaam tʋll n pidsa a sẽn pʋlmã. Wala makre, Biiblã yeelame t’a Zeova “nonga” neb nins sẽn maan kaalmã, n dat n vʋʋg-ba.—Zoob 14:14, 15.
Biiblã wilgdame me tɩ Wẽnnaam Bi-ribl a Zezi Kirist sãooga bãad-rãmba. Bõe yĩng t’a maan woto? Yaa a sẽn da rat n sõng-bã. (Mark 1:40, 41) A Zezi sẽn da sõngd sẽn dat-b sõngrã, a rɩka a Ba wã togs-n-taar kɛpɩ.—Zã 5:19.
Rẽnd d tõe n kɩsa sɩd t’a Zeova ne a Zezi ratame n sõng-d tɩ d wa paam vɩɩm sẽn tar barka.—Yɩɩl Sõamyã 72:12-14; 145:16; 2 Pɩɛɛr 3:9.
AD SOKRE:
Wãn to la Wẽnnaam na n kɩt tɩ dũniyã toeem n lebg sõma?
Biiblã leokda sok-kãngã MATƖE 6:9, 10 la DANIƐLL 2:44 pʋgẽ.
Y sã n dat n bãng n paase
Koe-noog sẽn yit Wẽnnaam nengẽ!
Wẽnnaam datame tɩ tẽngã yɩ wãn-wãna?
Koe-noog sẽn yit Wẽnnaam nengẽ!


text:
SAK 10
Rĩmã yɩlga a nin-
buiidã tũudmã wɛɛngẽ
1-3. A Zezi sẽn ta wẽnd-doogẽ wã n mik tɩ nebã maanda sẽn pa segdã, bõe la a maan-yã?
A ZEZI ra nonga Zerizalɛm wẽnd-doogã wʋsgo, bala a ra mii b sẽn me-a wã võore. Dũniyã gill zugu, ra yaa be la nebã kẽnd n pʋʋsd a Zeova. A Zeova sẽn yaa sõngã, segdame tɩ b sẽn maand bũmb nins a tũudmã pʋgẽ wã yɩ sõma, n da naag ne bũmb sẽn tõe n sãam a yʋʋr ye. Tags-y n ges-y a Zezi sũurã sẽn sãam to-to, a sẽn wa n kẽng wẽnd-doogẽ wã yʋʋmd 33 Nizã rasem 10, n mik tɩ neb n be be n maand sẽn pa segdã. Bõe la b ra maanda?—Karm-y Matɩe 21:12, 13.
2 Wẽnd-doogã zĩig ning b sẽn boond tɩ bu-zẽmsã zakã pʋgẽ, lɛɛbdb la ligd-tekdb sẽn yaa yão-be-neb n da zĩ be, n wẽgd sẽn wat-b n na n maan maand n kõ a Zeova wã. * A Zezi ‘diga neb nins sẽn koosd la b raad Wẽnnaam doogẽ wã, la a lub ligd-tekdbã taabl dãmba.’ (Ges-y Nehemi 13:7-9.) A wilga vẽeneg tɩ nin-kãensã sẽn baood b mens nafrã kɩtame t’a Ba wã roog lebg “fãadb zĩiga.” A Zezi sẽn yɩlg wẽnd-doogã woto wã, a wilgame t’a nonga wẽnd-doogã, la t’a miime tɩ yaa Wẽnnaam waoogr zĩiga. A saasẽ Ba wã tũudmã ra tog n kell n yɩɩ sõma zãnga, n da naag ne bũmb sẽn sãamd a yʋʋr ye.
3 Kaoosg zugẽ, a Zezi sẽn deeg a naamã poore, wẽnd-doog a to la a yɩlg-yã. Wẽnd-do-kãng yɩlgrã nafda rũndã-rũndã neb nins fãa sẽn dat n tũ a Zeova tɩ ta a yamã. La yaa wẽnd-do-bʋg la a sẽn yɩlgã?
B “manega a Levi yagensã”
4, 5. a) Yʋʋmd 1914 n tãag 1919 wã sɩngrẽ, bõe la b maan n yɩlg sẽn paam-b zaeebã tũudmã wɛɛngẽ? b) Wẽnnaam nin-buiidã yɩlgrã saa wakat kãng bal bɩ? Wilg-y y leoorã võore.
4 Sak a 2 wã pʋgẽ, d yãame t’a Zezi reega naamã yʋʋmd 1914, la tɩ rẽ poore, yẽ ne a Ba wã wa n gesa wẽnd-doog ning nif sẽn pa tõe n yã wã. Wẽnd-do-kãng makda bũmb nins fãa Wẽnnaam sẽn maan tɩ kɩt tɩ d tõe n tũ-a wã. * Rĩmã ne a Ba wã sẽn wa wã, b mikame tɩ yaa tɩlae tɩ b “maneg a Levi yagensã,” sẽn yaa kiris-neb nins sẽn paam vʋʋsem sõngã zaeebã. (Mal. 3:1-3) Yʋʋmd 1914 n tãag 1919 wã sɩngrẽ, a Zeova basame tɩ makr buud toor-toor paam-ba, sẽn na yɩl n maneg-b bɩ n yɩlg-ba. La b tõog n yalsa kãn-kãe baa ne makrã sẽn da wõnd bugmã. Kɩtame tɩ b lebg neb b sẽn manege, sẽn zems Wẽnnaam nifẽ, n sɩd rat ne b sũy fãa n teel a Rĩungã.
5 La rẽ yĩnga Wẽnnaam nin-buiidã manegrã bɩ b yɩlgrã saa wakat kãng bal bɩ? Ayo! Yaoolem dayã sasa, ne a Zezi sẽn yaa Rĩungã Rĩmã maasem, a Zeova kell n talla a nin-buiidã manegre, sẽn na yɩl tɩ b pa a roog ning nif sẽn pa tõe n yã wã pʋgẽ. Sags a yiibã sẽn pʋgdã pʋgẽ, d na n goma a sẽn ges tɩ b paam manegr b manesmã la b minimdã wɛɛngẽ, la b sẽn da sigl to-to wã me pʋgẽ. La sag-kãngã pʋgẽ, d na n deng n goma b sẽn paam manegr tũudmã wɛɛngẽ wã. Bũmb kẽer a Zezi sẽn maan sẽn na yɩl t’a nin-buiidã yɩ yɩlemd tũudmã wɛɛngẽ wã yaa vẽenes tɩ d neẽ, la bũmb kẽer me la d pa tõe n yã ne nifu. D sã n maag d yĩng n bʋgs a sẽn maanã zugu, d tẽebã pãng na n paasame.
‘Maneg-y y mense’
6. A Zeova sẽn yeel Israyɛll nebã bũmb ningã wilgdame tɩ yɩ yɩlemd tũudmã wɛɛngẽ wã võor yaa bõe?
6 Yɩ yɩlemd tũudmã wɛɛngẽ wã võor yaa bõe? Zʋɩf-rãmbã sẽn da wa n yit yembd Babilon yʋʋmd 537 sẽn deng a Zezi rogmã, bũmb la a Zeova yeel-ba, tɩ tõe n sõng tõnd tɩ d leok sok-kãngã. (Karm-y Ezai 52:11.) Wẽnnaam sẽn yiis-b yembdã, sẽn yɩɩd fãa, yaa sẽn na yɩl tɩ b tɩ lebs n me wẽnd-doogã, la b kɩt tɩ tũudum hakɩkã le sɩnge. (Ɛs. 1:2-4) A Zeova ra ratame t’a nin-buiidã zãag b mens fasɩ ne Babilon nebã tũudmã yɛla. A kõ-b-la noy, n yeel woto: “Ra sɩɩs-y bõn-dẽgd ye.” “Yi-y-yã a pʋgẽ.” ‘Maneg-y y mense.’ Ra pa segd tɩ b kalem a Zeova tũudmã ne ziri tũudmã yɛl baa bilf ye. Bõe la woto wilgd tõndo? Wilgdame tɩ yɩ yɩlem tũudmã wɛɛngẽ wã võor yaa f zãag f meng fasɩ ne bũmb nins tũudum a taabã sẽn zãmsd nebã, la b yel-maandɩ wã.
7. Ne ãnd dãmb maasem la Kiristã sõng a nin-buiidã tɩ b tõog n yɩ yɩlem tũudmã wɛɛngẽ?
7 A Zezi sẽn deeg naamã poor bilfu, yʋʋmd 1919 wã, a yãka tʋm-tʋmd sẽn tũud sɩd la sẽn tar yamã. Ne bãmb maasem, a manega a nin-buiidã tɩ b lebg yɩlem Wẽnnaam tũubã wɛɛngẽ. (Mat. 24:45) Yʋʋm-kãng tɩ Biiblã Zãmsdbã ra zoe n laka b mens ne bũmb wʋsg ziri tũudmã sẽn zãmsd nebã. La ra yaa tɩlae tɩ b paam yɩlgr n paase. Ne tʋm-tʋmd sẽn tũud sɩdã maasem, Kiristã vẽnega a nin-buiidã bilf-bilf tɩ b bas kibs rãmb la bũmb a taab sẽn pa sõma. (Yel. 4:18) Masã d na n goma kibs rãmb la bũmb kẽer b sẽn base.
Segdame tɩ kiris-nebã maan Nowɛll bɩ?
8. Bõe la Biiblã Zãmsdbã ra zoe n mi Nowɛllã wɛɛngẽ, la baasgo bõe la b ra nan ka bãnge?
8 Hal sẽn kaoose, Biiblã Zãmsdbã ra zoe n miime tɩ Nowɛllã yaa kibs neb sẽn pa tũud Wẽnnaam sɩd-sɩdã sẽn da maande, la t’a Zezi pa rog yʋʋm-sar kiuug rasem 25 ye. Yʋʋmd 1881 wã yʋʋm-sar kiuug Gũusg Gasgã pʋgẽ, b yeelame: “Egiliiz rãmbã neb milyõ ka tɛk ra yaa neb sẽn tũud wẽn-faado. La b tuubgã yɩɩ ne noore, bala yaa sẽn da lʋɩt-b taoor n kʋʋd maand n kõt wẽn-faadã n lebg egiliizã taoor dãmba, tɩ b toeem b kibs rãmbã me yʋy tɩ lebg wa yaa kiris-neb kibs rãmba. Wala makre, Nowɛllã.” Yʋʋmd 1883 wã Gũusg Gasg a ye pʋgẽ, sõsg gom-zug n da yaa: “A Zezi roga wakat bʋgo?” Sõs-kãng pʋgẽ, b wilgame t’a Zezi roga zĩ-likr kiuugã sɩngr sẽnese. * La baasgo, Biiblã Zãmsdbã ra ket n pa mi tɩ b pa tog n le naag n maan Nowɛllã ye. Baa Burkilin Betɛllã zak rãmb ra ket n maanda Nowɛllã. La yʋʋmd 1926 poore, yɛlã sɩnga toeengo. Bõe yĩnga?
9. Bõe la Biiblã Zãmsdbã wa n bãng Nowɛllã wɛɛngẽ?
9 Biiblã Zãmsdbã maaga b yĩng n vaees sɛbã la b rɩ kibay sõma. B bãngame tɩ bũmb nins b sẽn maand Nowɛllã sasa wã, la sẽn sɩng to-to tɩ nebã wa maand-a wã fãa paoogda Wẽnnaam. Yʋʋmd 1927 yʋʋm-sar kiuugã rasem 14, L’Âge d’Or sõsg a ye gom-zug n da yaa: “Sẽn sɩng to-to tɩ b wa maand Nowɛllã.” Sõs-kãng pʋgẽ, b yeelame tɩ Nowɛllã yaa neb sẽn tũud wẽn-faad kibsa. B paasame tɩ Nowɛllã sasa yaa yõ-noogrã n pak nebã, la tɩ naaga ne bõn-naands pʋʋsgo. B wilga vẽeneg t’a Zezi pa yeel tɩ b maan Nowɛll ye. Sõsgã baasgẽ b paasa woto: “Sẽn yaa kibs sẽn noom dũniyã neba, n pidsd yĩngã ratem la noom a Sʋɩtãanã yĩnga, neb nins sẽn tũud a Zeova ne b sũy fãa wã tara bʋʋm n na n bas n pa le maan-a ye.” Dẽnd Betɛllã zak rãmb sẽn pa maan Nowɛll yʋʋm-kãnga, la b pa tol n le maan-a wã pa lingr ye.
10. a) Yʋʋmd 1928 yʋʋm-sar kiuugã, bõe la b maneg n puk Nowɛllã zugu? (Ges-y zĩ-gũbrã sẽn yet tɩ “ Nowɛllã sẽn pidsd a soab ning raabo.”) b) Wãn to la b sõng Wẽnnaam nin-buiidã tɩ b bãng kibs a taab b sẽn pa segd n maane? ( Ges-y zĩ-gũbrã sẽn yet tɩ “B paama vẽenem kibs rãmb a taab zugu.”)
10 Yʋʋmd 1928, Biiblã Zãmsdbã paamame tɩ b maneg n puk yɛl wʋsg Nowɛllã zug n wilg-ba. Yʋʋmd 1928 yʋʋm-sar kiuug rasem 12 daare, saam-biig a Richard Barber sẽn da be d biru-kãsengẽ wã sõsa radio wã pʋgẽ, n puk yɛl wʋsg sẽn wilgd kibs-kãngã sẽn sɩng to-to. B sẽn wilg yɛlã vẽeneg woto wã, Wẽnnaam nebã manesem yɩɩ wãna? Saam-biig a Charles Brandlein tẽega wakat ning yẽ ne a zakã rãmb sẽn bas Nowɛllã maanegã, n yeel tɩ pa yɩ toog baa bilf ye. A paasa woto: “Yaa wa d sẽn yeeg fu-rẽgd n lobe.” Saam-biig a Henry Cantwell sẽn wa n lebg tigims sull yel-gɛtã me yeelame: “Tõnd sũy yɩɩ noogo, bala d gesame tɩ Nowɛllã basg yaa segb d sẽn paam n na n wilg a Zeova tɩ d sɩd nong-a lame.” Kiris-neb hakɩkã saka ne yamleoog n na n bas bũmb nins fãa sẽn pa sõma wã, sẽn na yɩl n da naag n maan kibs sẽn waoogd wẽn-faad ye. *—Zã 15:19; 17:14.
11. Bõe la d tõe n maan n wilg tɩ d bee Mesi wã sẽn yaa d Rĩmã poorẽ?
11 Ad Biiblã Zãmsdbã kõo tõnd mak-sõng meng-menga! Sẽn na yɩl n dɩk b togs-n-taare, tõnd ned kam fãa tog n soka a meng woto: ‘Tʋm-tʋmd sẽn tũud sɩdã sã n yeel bũmbu, mam maanda wãna? M sakd n tũume, tɩ m sũur noomẽ bɩ?’ D sẽn sakd ne yamleoogã wilgdame tɩ d bee Mesi wã sẽn yaa d Rĩmã poorẽ, la tɩ d miime tɩ yaa ne tʋm-tʋmd sẽn tũud sɩdã maasem la a kõt tõnd bũmb nins sẽn yaa tɩlae d tẽebã kengr yĩngã, tɩ zemsd a wakate.—Tʋʋma 16:4, 5.
Segdame tɩ kiris-nebã tar pik bɩ?
12. Biiblã Zãmsdbã tagsg ra yaa bõe pikã zugu?
12 Maana yʋʋm wʋsg tɩ Biiblã Zãmsdbã ra tagsdẽ tɩ f sã n tar pikã, yaa bũmb sẽn wilgd tɩ f yaa kiris-neda. B sẽn da mi tɩ bõn-naandsã pʋʋsg yaa wẽngã, yaa vẽeneg tɩ b bãngame tɩ b pa segd n waoog pikã ye. (1 Kor. 10:14; 1 Zã 5:21) Hal yʋʋmd 1883 wã, Gũusg Gasgã ra yeela vẽeneg tɩ “bõn-naandg buud fãa pʋʋsg yaa wẽng wʋsg Wẽnnaam nifẽ.” La b ra tagsdame tɩ bãmb sẽn maand bũmb ning ne pikã pa wẽng ye. Wala makre, b ra maana pik sẽn sag maanf pʋgẽ tɩ yaa wa badze, hal n da bobdẽ tɩ b sũy noome. B ra tagsdame tɩ wilgdame tɩ b sã n kell n tall b tẽebã hal n tãag b kũum, b na n paama vɩɩm maanfo. Yʋʋmd 1891 wã tɛka, b ra ningd-a-la Gũusg Gasgã zug menga.
13. B wa n sõnga kiris-neb hakɩkã tɩ b bãng bõe pikã wɛɛngẽ? (Ges-y zĩ-gũbrã sẽn yet tɩ “ Vẽenem b sẽn paam bilf-bilf pikã wɛɛngẽ.”)
13 Pik sẽn sag maanf pʋgẽ wã ra yaa bũmb sẽn noom Biiblã Zãmsdbã hal wʋsgo. La yʋʋmd 1930 wã sẽn wa n kolgdẽ wã, b paama vẽenem bilf-bilf yel-kãngã wɛɛngẽ. Saam-biig a Grant Suiter sẽn yɩ Siglgã taoor lʋɩtb Sullã nedã tẽega yʋʋmd 1928 tigis-kãsengã sẽn zĩnd Detorwa, Etazĩni wã yelle, n yeel woto: “Tigsgã sasa, b wilga vẽeneg tɩ pikã sẽn sag maanfã pʋgẽ wã bobr pa tar yõodo, pʋd n pa segde.” Yʋʋm a wãn poore, b paama vẽenem n paase. Rẽ tɛka, lebga vẽeneg tɩ tũudum hakɩkã sẽn tog n yɩ yɩlemdã yĩnga, a nebã pa segd n tall pik ye.
14. Wẽnnaam nin-buiidã sẽn paam vẽenem bilf-bilf pikã wɛɛngẽ wã, b maana wãna?
14 Wẽnnaam nin-buiidã sẽn paam vẽenem bilf-bilf pikã yell wɛɛngẽ wã, b maana wãna? Rẽ yĩnga b ra ket n bobda badzã b sẽn da nongã bɩ? Saam-bi-poak a Lela Roberts sẽn tũud a Zeova hal sẽn kaoosã tẽega rẽ yell n yeel woto: “Tõnd sẽn wa n bãng a võorã, pa yɩ toog ne-d tɩ d yãk-a n lob ye.” Saam-bi-poak a Ursula Serenco me sẽn tũud a Zeova ne a sũur fãa wã yeela bũmb sẽn wilgd neb wʋsg tagsg sẽn da yaa a soaba. Ad a sẽn yeele: “D wa n bãngame tɩ bõn-kãngã tõnd sẽn da bobd la d ra nong wʋsgo, n tẽed tɩ makda d Soaalã kũum, la tɩ wilgdame tɩ d yaa kiris-neb hakɩkã ra yaa sẽn tũud-b wẽn-faadã tʋʋm-teoogo. Wa Yelbũn 4:18 sẽn yetã, d sũy yɩɩ noog d sẽn yã tɩ vẽenemã tara paasgã.” Kiris-neb hakɩkã ra rata ne b sũy fãa n lak b mens fasɩ ne ziri tũudmã yɛla.
15, 16. Bõe la d tõe n maan n wilg tɩ d ratame tɩ Wẽnnaam doogã samandã sẽn be tẽngã zugã kell n yɩ yɩlemde?
15 Tõnd me rat n maana wa nin-kãensã. D sak n deegame tɩ yaa Kiristã n yãk tʋm-tʋmd sẽn tũud sɩd la sẽn tar yamã, sẽn na yɩl t’a sõng a nin-buiidã tɩ b kell n yɩ yɩlem tũudmã wɛɛngẽ. Rẽ n so tɩ tʋm-tʋmdã sã n wa wilg tõnd tɩ kibs bɩ yel-manesem wall minung ning yita ziri tũudmã pʋgẽ, tao-tao bala, d sakdame. Wa kiris-neb nins sẽn zĩnd yaoolem dayã sɩngrẽ wã, tõnd me rata ne d sũyã fãa, n modg tɩ Wẽnnaam doog ning nif sẽn pa tõe n yã wã samandã sẽn be tẽngã zugã kell n yɩ yɩlemde.
16 Bũmb kẽer me d sẽn pa tõe n yã ne nif la Kiristã maand yaoolem dayã sasa, sẽn na yɩl tɩ neb sẽn tõe n dẽgem a Zeova nin-buiidã tũudmã wɛɛngẽ ra zĩnd b sʋk ye. Bõe la a maanda? D na n goma rẽ yell masã.
A ‘welgda nin-wẽnsã ne nin-tɩrsã’
17, 18. Zĩm-gãmbrã yel-bũndã pʋgẽ, a) zĩm-gãmbrã lobr makda bõe? b) zĩm-gãmbrã sẽn wʋk zĩm buud fãa wã makda bõe? d) b sẽn tũus sẽn yaa sõma wã n ning yaas pʋsẽ wã makda bõe? e) b sẽn lob sẽn ka sõma wã makda bõe?
17 A Zezi Kirist sẽn yaa Rĩmã gũusd n geta Wẽnnaam nin-buiidã sẽn be tigimsã pʋsẽ dũniyã gill zugã. Baa tõnd sẽn pa mi yẽ ne malɛgsã sẽn maandã fãa wã, d miime tɩ b welgda nebã buk a yiibu. A Zezi bilga b tʋʋm-kãng a yel-bũnd ning pʋgẽ a sẽn gom zĩm-gãmbr yellã. (Karm-y Matɩe 13:47-50.) Bõe la yel-bũn-kãng wilgd tõndo?
18 Yel-bũndã pʋgẽ, b loba ‘zĩm-gãmbr . . . ko-kãsengã pʋgẽ.’ Zĩm-gãmbrã lobr makda Rĩungã koɛɛgã moonego, tɩ mogrã makd nebã sẽn be dũniyã zugã. A Zezi yeelame tɩ zĩm-gãmbrã ‘wʋka zĩm buud fãa.’ Woto me, neb buud toor-toor sakd n kelgda Rĩungã koɛɛgã. Sãnda lebgda kiris-neb hakɩka, la neb wʋsg yẽ kelgdame bala. * A paasame tɩ b ‘tũusa sẽn yaa sõma wã n ning yaas pʋsẽ.’ D tõe n maka tigimsã ne yaase. Sɩd me, b tigimda pʋ-peelem dãmbã tigimsã pʋsẽ, tɩ b paamd n waoogd a Zeova tɩ tat a yam. B ‘loba sẽn ka sõma wã.’ Yaoolem dayã sasa, Kiristã ne malɛgsã ‘welgda nin-wẽnsã ne nin-tɩrsã.’ * Woto kɩtame tɩ sẽn pa-b sũ-tɩrs rãmbã minim-wẽnsã pa tõe n paam n long tigingã neb ye. Naoor wʋsgo, yaa neb sẽn pa rat n bas ziri tũudmã sẽn da zãms-b bũmb ninsã, wall manesem bɩ yel-maandɩ sẽn pa sõma. *
19. Yãmb tagsg yaa wãn ne Kiristã sẽn maan bũmb ning tɩ tũudum hakɩkã ket n yaa yɩlemdã?
19 D sẽn mi tɩ d Rĩm a Zezi Kirist kogenda a nin-buiidã pa kengd pɛlg sɩda? A Zezi sẽn kẽng Zerizalɛm wẽnd-doogẽ wã n tɩ rig lɛɛbdbã wilgdame t’a talla yẽesem tũudum hakɩkã yĩnga, la t’a nonga Wẽnnaam nin-buiidã. Rũndã-rũndã me, a pa toeem ye. D sẽn mi rẽ wã pa kõt-d raood sɩda? D sẽn bãng tɩ Kiristã maanda a sẽn tõe fãa sẽn na yɩl tɩ Wẽnnaam nin-buiidã kell n yɩ yɩlem tũudmã wɛɛngẽ wã noom-d-la wʋsgo. D sã n zãag d mens fasɩ ne ziri tũudmã yɛlã fãa, d wilgdame tɩ yaa Wẽnnaam Rĩungã ne a Zezi Kirist sẽn yaa Rĩmã la d teenda.
^ sull 2 Zʋɩf rãmb nins sẽn yi tẽn-zẽmsã ra tog n teka b ligdã n paam n yao wẽnd-doogã lampo. Mi n yaa tɩlae me tɩ b ra rũms n maan maando. La ligd-tekdbã rogenda yõodo. Tõe t’a Zezi sẽn yeel tɩ b kɩtame tɩ wẽnd-doogã lebg “fãadb zĩigã,” yaa b sẽn da rogend yõodã tɩ loog nug yĩnga.
^ sull 4 D tõe n yeelame t’a Zeova nin-buiidã sẽn be tẽngã zugã bee wẽnd-doog ning nif sẽn pa tõe n yã wã samandẽ, n tũud-a.
^ sull 8 Sõs-kãng pʋgẽ, b wilgame tɩ pa tõe n yɩ waood sasa la a Zezi rog ye. Bala Biiblã yeelame tɩ pe-kɩɩmbã ra bee weoogẽ n gũud b rũmsã.—Luk 2:8.
^ sull 10 Saam-biig a Frederick Franz gʋlsa lɛtr yʋʋmd 1927 sɩpaolg kiuug rasem 14, n yeele: “Rõandã, d pa na n maan Nowɛll ye. Betɛllã zak rãmb yãka yam n pa na n le maan Nowɛll ye.” Lɛtr a to la a gʋls yʋʋmd 1928 wao-fugdg kiuug rasem a 6, n yeel woto: “Bilf-bilfu, Soaalã manegda tõndo, tɩ d basd bũmb nins a Sʋɩtãan sẽn zãmsd nebã ziri tũudum toor-toorã pʋgã.”
^ sull 18 Wala makre, yʋʋmd 2013 wã, koe-moondbã sõor taa 7 965 954, tɩ sẽn wa-b a Zezi kũumã tẽegrã sõor yaool n zẽk n ta 19 241 252.
^ sull 18 Zĩm-sõma wã ne sẽn ka sõma wã welgrã pa a ye ne piisã la bʋʋsã welgrã ye. (Mat. 25:31-46) Yaa to-kãsengã sẽn watã sasa la b na n kao ninsaalbã bʋʋd n welg-b wa pe-kɩɩm sẽn welgd a piis ne a bʋʋse. La nand tɩ to-kãsengã ta, neb nins sẽn wõnd zĩm sẽn ka sõma wã sã n data, b tõe n tekame n sak a Zeova, n paam tɩ b naag-b n tigim, tɩ bãmb me zĩnd tigimsã b sẽn mak ne yaasã pʋsẽ.—Mal. 3:7.
^ sull 18 B na n loba zĩm nins sẽn ka sõma wã wʋng sẽn wɩng wʋsg pʋgẽ. Woto makda b sẽn na n wa sãam-b fasɩ wã.


text:
D
Daily Bible Reading: LEB Translation
Listen to Bible readings 5 days a week as we go through the Bible together. This will take us all the way through the Bible in a year. We are following the reading schedule developed by Mark Roberts that you can find at http://bibleclassmaterial.com. In this podcast, we are reading the LEB.
M
Mike and Lebs Talk Football
Two future doctors discussing life, music, and the beautiful game.
L
Lebs m meng wẽnnaam nẽngẽ, la wẽnnaam yuur tẽegre
A gomame n pirs nebã tɩ b Lebs b mens wẽnnaam nẽngẽ la b bas minim wẽense sẽn pa zemsd ne lihlaagã.
W
Welgr laning sẽn be nabiyaamdema ne tẽntʋʋmdema ne waliimdema sʋka
Seekã wilga a waazʋ wã pʋgẽ welgr laning sẽn be nabiyaamdema ne tẽntʋʋmdema ne waliimdema sʋka, la a leb n gom neb lanins sẽn maaneb mens nabiyaam dambã yelle, b leb n goma waliimdã , b leb n tẽega zirɩ-beb suufɩ-ramba lanins sẽn yaa maan n zʋʋk ramba sẽn wãag n doglgã.
D
Dĩina yelle la Daawa wã yelle
A wilgame tɩ lihlaangã la dĩin sẽn yaa sɩd dĩina, la a leb n kõ daliil dãmba, a leb n goma dĩina gãd-sõngã yelle, a leb n kewa nebã n yi lihlaangã rɩk n mams ne zɩɩlmã la dĩin dãmba taabã, b tɩ baasa ne nebã saglgo tɩ b gãd nĩina sẽn sagl zogo la yel lanĩnsa wã.
D
Dĩina yõodo la nabiyaam dãmba tʋmsg yõodo
B goma: wẽnnaam sẽn tũus lihlaamba ne a neema sẽn yaa lihlaangã, a leb n goma nabiyaama tũusg yelle la dĩina taasg boblg yelle, a leb n goma welg dĩina ne tõnd nĩnĩngã tor-tore, a leb n goma nabiyaama tʋʋmde dũnĩ wã pʋgẽ, a leb n goma sẽn wa ne daliil vẽens lanins sẽn yaa al kʋrãan la hadiisi, walaa sẽn gom lihlaangã pidb yelle n tog n baas ne lihlaamba yems-taaba yelle.
L
Lihlaamba zãma põsdgã
A goma a ɩrbaad bun saarɩya hadiisa yelle, la sũnna gãdb la bida wã zãagre, la a leb n gom hawaarɩgi rãmba yelle, a leb n goma zãma põsdgã tagmas rãmb yelle, wa a sẽn gom sahaabsã pog yellem la a leb n gom suufɩ rãmba loesã sãag la b menengã yelle.
L
Lihlaangã pʋʋsm la a zogdo, la zak pʋg kõom doaaga
A goma pʋʋsm nĩngr lihlaangã pʋgẽ yelle, la zak pʋgẽ kõom doaaga, la a leb n gom sahdã maana bang yelle, la faatɩ kareng bang yelle, la a leb n gom kambã kareng yelle, la alkurãana kareng ne a zogdã yelle, la a kew nebã yi tɩɩm maago.
Y
Yel-sɩgdsee la b sẽn tar wẽeg laning Dĩina zugu
Morã goma a waazʋ wã pʋgẽ, vẽenem laning sẽn kẽed ne yel-sɩngdsã la belgr tagsãa, la b leb n gom sabab lanins sẽn wat ne sũnna meneng nebã tũudma pʋgẽ, la b leb n gom yel-sɩngsã sẽn yɩ sabab n wane sul-wẽens la sul-menemdse.
A
Al-kʋrãana Tafsɩɩre
Morã gomame n vẽneg Alkurãana aayar-dãmba maana-rãmba, la bʋʋd lanins sẽn be Al-kʋrãana aayay pʋgẽ, la a leb n gom yel lanins sẽn kẽed ne loeega managre, la sũnna-rãmb nakẽndre dĩina pʋgẽ.
L
Lihlaam waagiba sẽn kẽed ne a dĩina la a dũnĩ yelle
Morã goma me n wilg lihlaam sẽn yaa soaba, la a gom wẽn-yebmgãla sũr-loeega mangr yelle tawr tɩ d na pa yik ne tũudm ba a yen ye, la leb n wilg lihlaang sẽn dat n yeelga, la leb n gom nabiyaam-dãmbã sẽn tall nĩdg-pãng laning dĩina tilgr weengẽ la b sẽn yã nang laninga, n tɩ baas ne zoe n tog dĩina tũudũm zĩigẽ yelle.
S
Saglse sẽn na n kõ pagbã
A goma yela lanins sẽn watã: Pagbã ziiri ni-m- buydã pʋgẽ; la Sɩd hake gũusgu, la a suys pagbã tɩ b bao bãngre, la a suys-b tɩ b lud b mens sõma, la a leb n suys-b ne wẽnd sagl gãdbo, la yõor yam leog zãagre.
S
Sɩɩ’a wã ne b sũur loesã yela
B kõo vẽenem yel lanins sẽn watã zugu:1- Sɩɩ’a wã sɩngre tũu ne a Abdullay bun Saba’ nugu.2- A Abdulay bun Saba’ menengã goama.3- Sɩɩ’a wã loees lanins sẽn yiisd ned Dĩina pʋgẽ; ( guraabiya, Tɩɩniya, mahdɩya, gaf-ramba yoobã tõdgre, Sahaabsã kɩflgo, karbala’ yɩɩsg ne Mak la mandĩina)4- B leb n kewã nebã n yi b Dĩina la b waazʋ rambã, la B karãn-dottã.
D
Dĩina gũudb ya b naase lihlaangã pʋgẽ
B goma lihlaangã koglg yelle, kaseta yiibu:A- Rãynm soaba pʋgẽ b goma:1- Dĩina koglg sẽn dog bãngdba zugu.2- Dĩina koglg sẽn dog ra-kãagba zugu.3- Dĩina koglg yell sẽn dog kasemba zuguB- Kasetã yiib n soab pʋgẽ b goma:4- Dĩina gũuma yell sẽn dog Kom-bi-Bɩɩsã zugu.5- B leb n goma yel sãnda sẽn kẽed ne sũurã loeega yela sẽog la koob wakate.


text:
Yʋʋmd 2017 rasem a tãab tigis-kãsengã na-kẽndre
Ges-y tigis-kãsengã na-kendr b sẽn maan rasem a tãabã fãa yĩnga, sẽn na n sõng-y tɩ y ket n maand neer la y tõogd toog zu-loeesã pʋgẽ.
Arzũmã
Bõe n tõe n sõng kiris-nebã tɩ b bɩɩs zʋg-sõma sẽn na n sõng-b tɩ b tõog toogo?
Sibrã
Bõe la a Zeova maand n belsd tõnd la a sõngd-d tɩ d tõogd toogo?
Hatã
A Zeezi yeelame: “Ned ning fãa sẽn na n mao-a tɩ wakat ta, a na paam fãagre.” Bõe la y tõe n maan n wilg tɩ y tũuda sagl-kãngã?
Kibaya, kɛlgdbã yĩnga
Tigiss sẽn yaa zall la b na n maan tigis-kãsengã sasa, tɩ y tõe n kẽnge. Sẽn paase, y sã n dat kibay sẽn deegdb nebã, lisgã, yamleoog kũunã, tɩbsgã, te-yãtmã, zaoosã, wall yamleoog tʋm-tʋmdbã wɛɛngẽ, bɩ y kilik kaanẽ.
Y sã n dat n bãng n paase
ÃND DÃMB N MAAND A ZEOVA RAABÃ RŨNDÃ-RŨNDÃ?
Bõe yĩng t’a Zeova Kaset rãmbã kẽnd tigs-kãsemse?
Yʋʋmd fãa, d maanda tigs-kãsems a tã. Wãn to la tigs-kãsems kãensã tõe n naf-yã?


text:
Sak 21
Betɛll yaa bõe?
Betɛll yaa hebre gom-bila, t’a võorã yaa ‘Wẽnnaam doogo.’ (Sɩngre 28:17, 19) Tẽns wʋsg pʋgẽ, a Zeova Kaset rãmbã tara Betɛlle. Yʋ-kãng zemsame, bala yaa be la b sigind koɛɛgã mooneg la b sõngdẽ t’a kẽngd taoore. Siglgã taoor lʋɩtb Sullã bee d Betɛll kãsengẽ wã Niuyorke, Etazĩni soolmẽ wã, n get tʋʋmd ning sẽn tʋmd d Betɛll dãmb a taabã pʋsẽ wã yelle. B boonda sẽn tʋmd-b Betɛll dãmbẽ wã tɩ Betɛll zak rãmba. Sɩd me, b vɩɩ ne taab wa zak a ye neba, n tʋmd ne taaba, n naagd taab n dɩtẽ la b naagd taab n zãmsd Biiblã.—Yɩɩl Sõamyã 133:1.
B yaa wa zak a ye rãmba, n pa tʋmd ligd yĩng ye. Pagb la rap nins sẽn be Betɛll dãmbẽ wã yãka yam n maand a Zeova raabã ne b sũy fãa, n kẽesd b sẽkã fãa Rĩungã tʋʋm pʋgẽ. (Matɩe 6:33) B baa a ye pa reegd kiuug yaood ye. La yaa Betɛllã n kõt-b gãag zĩig ne rɩɩbo, la ligd bilf tɩ b tõe n da bũmb a taab sẽn yaa tɩlae. Betɛllã zak ned fãa tara a tʋʋmde. Kẽer tʋmda biru rãmbẽ, sãnda ragendã zĩigẽ bɩ roog ning pʋgẽ b sẽn tigimd taab n dɩtẽ wã. Neb a taab me tʋmda sɛbã yiisg zĩigẽ, kẽer yẽesda rotã, sãnda pɛgda futu, tɩ neb a taab manegd masĩn dãmbã la rotã.
B tʋmda wʋsg Rĩungã koɛɛg mooneg yĩnga. Betɛll pʋgẽ, b sẽn maandã fãa yaa sẽn na yɩl n sõng tɩ koe-noogã ta neb wʋsgo. Wala makre, yaa ne Betɛll dãmbã maasem la y sẽn paam sebrã y sẽn zãadã. Siglgã taoor lʋɩtb Sullã rengd n gesame tɩ b gʋls bũmb ning b sẽn na n wa ning sebrã pʋgẽ wã, n yaool n tũnug ne ẽntɛrnetã n tool rẽ sɛbã lebgr sull dãmb sẽn be Betɛll dãmbẽ wã. B sã n lebg sebrã n sa, b toond-a-la Betɛll sãnda pʋsẽ tɩ b yiis n tool tigimsã sõor sẽn yɩɩd 100000. Tʋʋm-kãngã fãa pʋgẽ, ned fãa maanda a sẽn segd n maanã, n miẽ tɩ teenda koɛɛgã mooneg sẽn tar yõod n yɩɩdã.—Mark 13:10.
Ãnd dãmb n tʋmd Betɛll dãmbẽ wã, la wãn to la b get b yelle?
B sẽn maand Betɛll dãmbẽ wã fãa teenda tʋʋm-bʋg sẽn tar yõodo?


text:
Kibar 110: A Poll paama sõngd a to
BI-BƖƖG ning sẽn yas ne tʋm-tʋmd a Pollã yʋʋr la a Tɩmote. A Tɩmote ne a zakã rãmb vɩɩ Listri. A ma wã yʋʋr la a Eniis t’a yaab-poakã yʋʋr la a Loyiis.
Yaa naoor a tãab-n-soab la woto a Poll sẽn tɩ ges Listr nebã. Yẽ ne a Barnabas da reng n wa moona koe-noogã be sẽn na maan yʋʋmd masã. La so-kãngã wã, yaa yẽ ne a zoa a Sɩlas n lebg n wa.
Yãmb mii a Poll sẽn yet a Tɩmote bũmb ningã bɩ? A sok-a lame yaa: ‘Fo rat n tũu maam ne a Sɩlas bɩ?’ La a yeel-a woto: ‘Fo tõe n sõnga tõnd tɩ d moon neb nins sẽn be zĩ-zãrsã.’
A Tɩmote yeelame tɩ yẽ rat n tũ-b lame. A sɩd basa a zakã rãmb n tũ a Poll ne a Sɩlas. La nand tɩ d gom rẽ yelle, bɩ d reng n gom a Poll yelle. Rat n taa yʋʋm 17 masã la a Zezi sẽn gom ne a Poll Damas sorã zugã.
D tẽeg t’a Poll da rebda Damas n na n tɩ nams a Zezi karen-biisã, la masã yẽ mengã lebga a Zezi karen-biiga. Bɛɛb n mak n na n kʋ-a, bala b pa nong a sẽn gomd a Zezi yellã ye. La karen-biis a taabã sõnga a Poll t’a põse. B kɩtame t’a kẽ peoog pʋgẽ tɩ b sik-a tẽngã lalgã poore.
Dẽ, a Poll kẽngã Ãntios n tɩ moon koɛɛgã. Yaa be la b bool a Zezi karen-biisã pipi tɩ kiris-neba. Be, b tʋma a Poll ne a Barnabas tɩ b gilg n moon koɛɛgã zĩ-zãrsẽ. Wala makre, b tũu taab n kẽng a Tɩmote ba-yirã Listri.
B sẽn yi Listrã tɩ yʋʋmde, a Poll lebg n waa be. Yaa wakat kãng la a Tɩmote sẽn sak n na n tũ a Poll ne a Sɩlasã. Yãmb mii b sẽn tũ taab n kẽng zĩis ninsã bɩ? Ges-y kartã zugu.
Pipi, b reng n kẽnga Ikoniyom sẽn pa zãr ne Listrã, n yaool n kẽng Ãntios. Rẽ poore, b kẽnga Torwas, Filipi, Tesalonik la Beere. Yãmb nee Atɛn kartã zug bɩ? A Poll moona koɛɛgã be me. Rẽ poore, b kẽnga Korẽnt n tɩ moon koɛɛgã yʋʋmd a ye la pʋɩ-sʋka. B sẽn yi Korẽntã b kẽnga Efɛɛz la b pa kaoos be ye. B sẽn yi Efɛɛzã b kẽe batayo n lebg n wa Sezaare, n yi be n kẽng Ãntiose, t’a Poll tɩ pa be.
Dẽnd a Tɩmote toga sor kɩlometr ka tɛk n sõng a Poll tɩ b moon koe-noogã la b lugl tigimsi. Yãmb sã n wa lebg bedre, yãmb me na n tʋma Wẽnnaam tʋʋmdã sõma wa a Tɩmote bɩ?
Tʋʋma 9:19-30; 11:19-26; sak 13 n tɩ tãag 17; 18:1-22.
1. Rom; 2. Malt; 3. Beere; 4. Tesalonik; 5. Korẽnt; 6. Filip; 7. Atɛn; 8. Kɛrɛt; 9. Torwas; 10. Efɛɛz; 11. Mile; 12. Kolos; 13. Ãntios; 14. Ikoniyom; 15. Listr; 16. Sipr; 17. Ãntios; 18. Sezaare; 19. Zope; 20. Damas; 21. Zerizalɛm; 22. Mog-kãsengã (Mediterane)
Sogsgo
- Bi-bɩɩg ning sẽn be fotã zugã yaa ãnda, la a yita yɛ? Togs-y a ma wã la a yaab-poakã yʋya.
- A Poll sẽn sok a Tɩmote n ges a sã n dat n tũu yẽ ne a Sɩlas n tɩ moon koɛɛgã neb nins sẽn be zĩ-zãrsã, a leokame tɩ bõe?
- Yɛ la b bool a Zezi karen-biisã pipi tɩ kiris-neba?
- A Poll ne a Sɩlas la a Tɩmote sẽn yi Listrã poore, b kẽnga yɛ ne yɛ?
- A Tɩmote maana bõe n sõng a Polle, la rũndã-rũndã, bõe la kom-bɩɩsã segd n sok b mense?
Sogsg a taaba
- Karm-y Tʋʋm 9:19-30.
B sẽn wa n namsd tʋm-tʋmd a Poll koe-noogã mooneg poorẽ wã, wãn to la a tʋm ne yam? (Tʋʋ. 9:22-25, 29, 30; Mat. 10:16)
- Karm-y Tʋʋm 11:19-26.
Wãn to la kibar ning sẽn be Tʋʋm 11:19-21, 26 wilgd t’a Zeova vʋʋsem sõngã n sõngd kiris-nebã koe-moonegã pʋgẽ?
- Karm-y Tʋʋm 13:13-16, 42-52.
Wãn to la kibar ning sẽn be Tʋʋm 13:51, 52 wilgd tɩ karen-biisã ka bas tɩ bɛɛbã kɩɩsgã koms b raoodo? (Mat. 10:14; Tʋʋ. 18:6; 1 Pɩɛ. 4:14)
- Karm-y Tʋʋm 14:1-6, 19-28.
Biiblã pʋgẽ, b goma tigims kẽer yell n yeel tɩ ‘b basa bãmb a Zeova nugẽ.’ Tõnd sã n wa sõngd nin-paalse, wãn to la gom-kãngã tõe n sõng-d tɩ d ra wa maan yɩɩr wʋsgo? (Tʋʋ. 14:21-23; 20:32; Zã 6:44)
- Karm-y Tʋʋm 16:1-5.
Wãn to la a Tɩmote sẽn sak tɩ b kẽes-a bãongã wilgd tɩ tara yõod tɩ d “maan bũmb fãa koe-noogã yĩnga”? (Tʋʋ. 16:3; 1 Kor. 9:23; 1 Tes. 2:8)
- Karm-y Tʋʋm 18:1-11, 18-22.
Wãn to la Tʋʋm 18:9, 10 wilgd t’a Zezi meng sõngdame tɩ koe-moonegã kẽngd taoore, la woto kɩtame tɩ d kɩs sɩd ne bõe? (Mat. 28:20)


text:
SAK 13
Bõe n na n paam tũudum toor-toorã tɩ yaa koe-noogo?
1. Tũudmã fãa yaa sõma bɩ?
Neb sẽn baood Wẽnnaam ne pʋ-peelem bee tũudmã fãa pʋsẽ. D sẽn mi t’a nee nin-kãensa, la tɩ b yell pak-a lame wã noom-d lame. La bʋko, tʋʋm-beed la b tʋmd tũudmã yʋʋr yĩnga. (2 Korẽnt dãmba 4:3, 4; 11:13-15) Kiba-kɩtbã wilgame tɩ tũudum kẽer pʋd n kẽesa b meng teerorismã, bu-welsg zabã, tẽn-tẽnsã zabã la kambã namsgã la b yõgbã pʋgẽ. Hakɩka, woto sãamda sẽn nong-b Wẽnnaamã sũyã.
Tũudum hakɩkã waoogda Wẽnnaam, la ziri tũudmã yẽ pa tat a yam ye. B zãmsda nebã yɛl sẽn pa be Biiblã pʋgẽ. Wala makre, b pa togsd sɩdã Wẽnnaam zugu, b pa togsd sɩd sẽn ki-bã me zug ye. A Zeova yaool n datame tɩ nebã bãng sɩdã yẽ zugu.
2. Bõe n na n paam tũudum toor-toorã tɩ yaa koe-noogo?
Tũudum nins sẽn yet tɩ b nonga Wẽnnaam tɩ yaool n yaa a Sʋɩtãan dũniyã la b nongã pa tat Wẽnnaam yam ye. (Zak 4:4) Biiblã pʋgẽ, b boonda ziri tũudmã fãa sẽn naag taab tɩ “Babilon Kãsengã.” Babilon yɩɩ tẽng sẽn zĩnd a Nowe wakatẽ sa-kãsengã poore. Be la ziri tũudum sɩng-yã. Ka la bilfu, Wẽnnaam na n sãama tũudum nins sẽn belgd ãdem-biisã la b wẽgd-bã.
La koe-noog n kete. A Zeova pa yĩm pʋ-peelem dãmb nins sẽn be ziri tũudum pʋgẽ wã yell ye. A zãmsd-b-la sɩdã, tɩ b wat n naagd tũudum hakɩkã neb sẽn zemsd taabã.
3. Bõe la pʋ-peelem dãmbã segd n maane?
Neb sã n nong sẽn yaa sɩd la sẽn yaa tɩrga, b yell paka a Zeova. A yeta nin-kãensã tɩ b yi n bas ziri tũudmã. Sẽn nong-b Wẽnnaamã sakd n basa bũmb nins sẽn pa tat a yamã.
Pipi kiris-nebã wakatẽ, pʋ-peelem dãmbã sẽn wʋm koe-noogã tʋm-tʋmdbã sẽn da taasdã, b saka ne sũ-noogo. B toeema b vɩɩmã tɩ zems ne a Zeova raabã, tɩ rẽ kɩt tɩ b vɩɩmã ra tar võore, la b ra miẽ tɩ beoog-daarã na n yɩɩ neere. B sẽn sak koe-noogã n lʋɩɩs a Zeova raabã taoorã yaa mak-sõng n kõ-do.
A Zeova reegda neb nins sẽn basd ziri tũudmã n wat n naagd a nin-buiidã. Y sã n sak tũudum hakɩkã, y na n paama a Zeova zoodo, n paam n naag a nin-buiidã sẽn nong taabã, la y wa paam vɩɩm sẽn kõn sa.
4. Wãn to la Wẽnnaam na n kɩt tɩ sũ-noog zĩnd zĩig fãa?
Wẽnnaam sẽn na n sãam ziri tũudmã yaa koe-noogo. Na n kɩtame tɩ nebã paam b mens fasɩ. Ziri tũudum kõn le belg nebã, n wẽg-ba, wall a welg-b ye. Wakat kãngã, nebã fãa na n naaga taab tũudum hakɩkã pʋgẽ n waoog Wẽnnaam sɩd-sɩdã.
Y sã n dat n bãng n paase
Biiblã sɩd yetame tɩ bõe?
Tũudum sẽn tat Wẽnnaam yam
Bɩ d ges bãn a yoob sẽn kɩtd tɩ d bãng tũudum hakɩkã neb n welge.
Biiblã sɩd yetame tɩ bõe?
Wilg-
y vẽeneg tɩ y saka sɩd tũudmã
Zu-


text:
VẼNEGRE
Wẽnnaam yʋʋrã boolg la a võore
YÃMB Biiblã pʋgẽ, wãn to la b lebg Yɩɩl Sõamyã 83:19 (Yɩɩl Sõamyã 83:18, NW)? Les Saintes Écritures — Traduction du monde nouveau wã lebgda verse kãngã woto: “Tɩ nebã bãng tɩ fo yʋʋr sẽn yaa a Zeova wã, foo f yembr bal n yaa Sẽn ka to Soab tẽngã fãa zugu.” Biibl dãmb kẽer me lebga verse kãngã woto. La Biibl dãmb wʋsg pa ningd yʋʋr sẽn yaa Zeova wã ye. B ledgd-a-la ne naam yʋy wala “Zusoaba,” bɩ “Soaala.” Yaa bʋg la b segd n ning verse kãngã pʋgẽ? Yaa naam yʋʋr bɩ, bɩ yʋʋr ning sẽn yaa Zeova wã?
Verse kãngã gomda yʋʋr yelle. Sã n yaa ne hebre goama b sẽn tũnug ne n gʋls Biiblã bab-kãsengã, yaa yʋ-peell sẽn pa tõe n pʋd ned a to n be beenẽ. Hebre gʋls-biisã pʋgẽ, b gʋlsd-a-la woto: יהוה (YHWH). Sã n yaa ne moorã goamã, b lebgd-a lame tɩ “Zeova.” Yʋ-kãngã bee Biiblã verse a yembr pʋgẽ bal bɩ? Ayo. Sɩngrẽ wã, Gʋlsg Sõamyã ra gʋlsa ne hebre goamã, tɩ Wẽnnaam yʋʋrã pukd be sẽn na ta naoor 7000.
Wẽnnaam yʋʋrã yõod taa zĩ-bʋgo? Ges-y pʋʋsg ning a Zezi Kirist sẽn zãms tõndã. A sɩngda woto: “Tõnd Ba sẽn be arzãna, tɩ yãmb yʋʋr yɩ ne waoogre.” (Matɩe 6:9) Kaoosg poore, a Zezi pʋʋsa Wẽnnaam woto: “M Ba, waoog-y y yʋʋrã.” La Wẽnnaam koɛɛg yii saasẽ n leoke: “Mam da waoog-a lame, la m na n le waoog-a lame.” (Zã 12:28) Vẽenega, Wẽnnaam yʋʋrã yõod ka to ye. La bõe yĩng masã tɩ Biiblã lɛbgdb kẽer yãk yʋ-kãngã n tek ne naam yʋy b lebgrã pʋgẽ?
Wõnda yaa bʋʋm a yiib yĩnga. Pipi, neb wʋsg yetame tɩ b pa segd n bool Wẽnnaam yʋʋrã ye, bala ned pa mi b sẽn da boond-a to-to sɩngrẽ wã ye. Pĩnd Hebre goamã ra pa gʋlsd ne wãgdse, sẽn dat n yeel tɩ gʋls-biis wala a, e, i, o, u ye. Woto yĩnga, rũndã-rũndã, ned ba a yembr pa tõe n sɩd wilg nebã sẽn da boond YHWH wã to-to Biiblã gʋlsg wakat ye. La rẽ segd n kɩtame tɩ d pa bool Wẽnnaam yʋʋrã bɩ? Biiblã gʋlsg wakate, tõe tɩ b ra boonda a Zezi tɩ Yesuwa bɩ Yehosuwa. Ned ba a yembr pa tõe n sɩd bãng a yʋʋrã boolg takɩ ye. Ne rẽ fãa, dũniyã gill zugu, nebã gʋlsda a Zezi yʋʋrã ne gʋls-biis buud toor-toore, n boond-a tɩ zems ne nebã sẽn nong n boond-a to-to bãmb meng goamã pʋgẽ wã. B pa maand yam-yoog ne yʋ-kãnga boolgo, n yetẽ tɩ b pa mi b sẽn da boond-a to-to a Zezi wakatẽ wã ye. Woto me, y sã n tog sor n kẽng tẽn-zẽnga, y tõe n yãame tɩ b sẽn boond yãmb yʋʋrã to-to tẽn-kãnga buud gomd pʋgẽ wã pa yembr ne b sẽn boond yãmb to-to y meng buud-gomdã pʋgẽ wã ye. Woto yĩnga, tõnd sẽn pa mi tẽn-kʋdem wẽndẽ dãmbã sẽn da boond Wẽnnaam yʋʋrã to-to wã pa kõt tõnd bʋʋm tɩ d pa na n bool-a ye.
Bʋʋm a yiib-n-soab sẽn kɩt tɩ b yãk Wẽnnaam yʋʋrã Biiblã pʋgẽ wã yaa b sẽn tũ Zʋɩf rãmbã pĩnd rog-n-mikã. Bãmb wʋsg tẽedame tɩ ned pa segd n bool Wẽnnaam yʋʋrã abada. Vẽenega, b sẽn tẽed woto wã, yaa b sẽn golem Biiblã no-kãngã võorã yĩnga: “Ra pʋd [a Zeova] sẽn yaa fo Wẽnnaamã yʋʋr zaalem ye. Tɩ bõe, ned sã n pʋd [a Zeova] yʋʋr zaalem, [a] ka na n bas-a taal ye.”—Yikri 20:7.
No-kãngã yetame tɩ b ra pʋd Wẽnnaam yʋʋrã zaalem yĩng ye. La rẽ yĩnga a gɩdgame tɩ b ra pʋd yʋ-kãng ne waoogr bɩ? Ayo. Hebre Gʋlsg Sõamyã (“Kãab-kʋdgã”) gʋlsdb fãa ra yaa rap sẽn yaa wẽn-sakdb sẽn tũ Tõog ning Wẽnnaam sẽn kõ pĩnd wẽndẽ Israɛllã nebã. La b ra nong n pʋta Wẽnnaam yʋʋrã. Wala makre, b ninga Wẽnnaam yʋʋrã naoor wʋsg yɩɩl nins bãmb neb kʋʋng sẽn da yɩɩnd n pẽgd Wẽnnaamã pʋsẽ. Wẽnnaam a Zeova ra kõo a balemdbã noor meng tɩ b kos ne a yʋʋrã, la wẽn-sakdbã ra maanda woto. (Zoɛll 3:5; Tʋʋma 2:21) Woto yĩnga, rũndã-rũndã, kiris-nebã pa maand yam-yoog la b pʋd Wẽnnaam yʋʋrã ne waoogr ye. Sãmbg sẽn ka be, a Zezi me ra maanda woto.—Zã 17:26.
Biiblã lɛbgdb kẽer sẽn ledg Wẽnnaam yʋʋrã ne naam yʋyã, b konga wʋsgo. B maaname tɩ yaa wa Wẽnnaam zãra ne a balemdbã, la tɩ b pa tõe n tall zood ne-a ye. La Biiblã yaool n sagenda ninsaalbã tɩ b bao a Zeova zoodo. (Yɩɩl Sõamyã 25:14) Tags-y y zo-nongr yelle. D sã n da zɩ n bãng a yʋʋre, y zoodã ra na n taa zĩ-bʋgo? Woto me, nebã sã n pa mi Wẽnnaam yʋʋr sẽn yaa Zeova wã, wãn to la b tõe n tall zood ne Wẽnnaam? Sẽn paase, nebã sã n pa boond Wẽnnaam yʋʋrã, b pa na n bãng a võorã sẽn tagma me ye. Wẽnnaam yʋʋrã võor yaa bõe?
Wẽnnaam mengã wilga a sõgen-sakd a Moiiz a yʋʋrã võore. A Moiiz sẽn wa n sok Wẽnnaam yʋʋrã sẽn yaa a soabã, a Zeova leok-a lame: “Mam na n yɩɩ a soab ning m sẽn na n yɩ wã.” (Yikri 3:14, NW) A Rotherham Biibl lebgrã yeta woto: “Mam na n lebga m sẽn dat n yɩ a soab fãa.” Woto, raab sã n beẽ, a Zeova tõe n lebga a sẽn dat n yɩ a soab fãa sẽn na yɩl n pids a raabã.
Mams-y n ges-y yãmb sẽn da na n tõe n lebg yãmb sẽn dat n yɩ a soab fãa. Bõe la y ra na n maan n kõ y zo-rãmbã? Bãmb ned a yembr sã n lʋɩ bã-kɛgenga, y tõe n lebga logtor n tɩp-a t’a sãooge. A to sã n be ligd zu-loees pʋgẽ, y tõe n lebga arzɛk soab sẽn yaa neer maand n sõng-a. La sɩd-sɩda, yãmb pa tõe n lebg wã fãa ye. Yaa woto ne tõnd fãa. La y sã n ket n zãmsd Biiblã, y na n yãa vẽeneg tɩ raab sã n beẽ, a Zeova lebgda a sẽn dat fãa, sẽn na yɩl n pids a kãabsã. La noom-a lame t’a rɩk a pãngã n sõng neb nins sẽn nong-a wã. (2 Kibaya 16:9) Neb nins sẽn pa mi a Zeova yʋʋrã pa ne a zʋg-sõma wã fãa sẽn be yamleoogã ye.
Vẽenega, Wẽnnaam yʋʋrã segd n zĩnda Biiblã pʋgẽ. D sã n mi yʋ-kãngã võor la d boond-a d balengã pʋgẽ, na n sõnga tõnd wʋsg tɩ d pẽneg d saasẽ Ba a Zeova n paase. *
^ sull 3 Sẽn na yɩl n paam vẽnegr n paase, bɩ y ges seb-bil ning sẽn yaa Le nom divin qui demeure à jamais, a Zeova Kaset rãmbã sẽn yiisã. A gomda Wẽnnaam yʋʋrã, a võorã la bʋʋm nins sẽn kɩt tɩ d segd n bool-a d Wẽnnaamã baleng pʋgẽ wã yelle.


text:
Yãmb paamda ligdã yɛ n tʋmd y tʋʋmã?
Yaa ligd nebã sẽn kõt ne yamleoog n sõngd a Zeova Kaset rãmbã tɩ b tʋmd b tʋʋmã. Tõnd tigissã sasa, d pa reegd piig pʋɩɩr wall d pɩʋʋg ne lepr n kos ligd ye. (Matye 10:7, 8) D Rĩungã rotẽ la d tigis-kãsemsã sasa, kogend n be tɩ sẽn dat-a fãa tõe n tɩ ning ligdi. D pa wilgd neb nins sẽn kõ ligdã yʋy ye.
Bʋʋm sẽn kɩt tɩ ligdã tõnd sẽn paamdã sekdẽ yaa tɩ tõnd pa tar taoor dãmb sẽn tʋmd n deegd yaood ye. Sẽn paase, d pa yaood d tẽed-n-taasã sẽn yit n moond koɛɛgã zak-zakã. D sẽn met d Rĩungã rot la d tigis-kãsemsã zĩis to-to wã me pa baood tɩ d yiis ligd wʋsg ye.
Ligdã nebã sẽn kõtã sã n ta a Zeova Kaset rãmbã Betɛllẽ, b yãkdame n sõngd sabab sẽn paam-b rãmbã, pa rẽ bɩ misioneer-dãmbã la tigims sul yel-gɛtbã, wall b met Rĩungã rot tẽns nins sẽn pa tar laog wʋsgã pʋgẽ, bɩ n sõngdẽ tɩ b yiisd Biibl-dãmb la sɛb a taaba.
Ned kam fãa n yãkd a sã n na n kõo ligdã tigingã depãens-rãmb yĩnga, bɩ tõnd tʋʋmdã d sẽn tʋmd dũniyã gill zugã yĩnga. Kiuug fãa, tigimsã geenda b ligdã, tɩ nebã bãng sẽn yaa to-to.
Y sã n dat n bãng n paase
SOGSG NEBÃ SẼN WAE N SOKDẼ
Video wã reng-n-lɛmbga: A Zeova Kaset rãmbã sẽn paamd ligdã to-to n get b tʋʋmã yelle
Ges-y b sẽn paamd teelg to-to, la nebã sẽn kõt yamleoog kũun to-to dũniyã gill zugu.


text:
Sɩngr-goama
Wẽnnaam yaa d ba sẽn nong-do. 1 Pɩɛɛr 5:6, 7
Wẽnnaam n naan tõndo, la a get d yelle. Ba sẽn tar yam la sẽn nong a kamb wilgd-b-la sẽn segde. Wẽnnaam me wilgda ãdem-biisã b sẽn segd n vɩɩmd to-to tɩ naf-ba.
Wẽnnaam togsd-d-la yɛl sẽn kõt-d sũ-noog la wilgd-d tɩ beoog na n yɩɩ neere.
Kelgd-y Wẽnnaam t’a na n wilg-y-la sẽn segde, n kogl-y la a sõng-y tɩ y mao ne zu-loeesã.
La sẽn yɩɩda, y na n wa vɩɩmda wakat sẽn kõn sa!
Wẽnnaam yeelame: ‘Kolg-y maam n kɩll y tʋba, tɩ y na paam vɩɩm.’ Ezai 55:3
Y sã n dat n bãng n paase
Koe-noog sẽn yit Wẽnnaam nengẽ!
Wẽnnaam tara yʋʋr bɩ?
Wẽnnaam tara naam yʋy wʋsgo. Wala makre Sẽn-tõe-a-fãa, Naandã la Zu-soaba. La a yʋ-peellã bee sẽn ta naoor 7 000 pĩnd wẽndẽ Biibl-dãmbã pʋsẽ.
Koe-noog sẽn yit Wẽnnaam nengẽ!


text:
Arba, zĩ-likri, 18
A Nowe zamaanã neb fãa sʋka, yẽnda rag n yaa nin-tɩrga, n yaa burkĩna.—Sɩng. 6:9.
A Nowe wakatẽ wã tɩ nebã ra maanda wẽng wʋsgo, la a pa rɩk b togs-n-taar ye. A pa bao wẽn-kɩɩsdbã zood ye. Yẽ ne a zakã rãmb sẽn da yaa neb a yopoe wã wɩsga b meng n tʋm tʋʋmd ning Wẽnnaam sẽn kõ-bã. Sẽn paase, a Nowe ra yaa “tɩrlmã koe-moaanda.” (2 Pɩy. 2:5) A Nowe, a pagã, a kamb a tãabã n paas b pagbã ra nong n bee ne taaba. B ra maanda sẽn noom Wẽnnaam. Yaa rẽ la b sẽn põs sa-kãsengã sasa wã. Ninsaalbã fãa sẽn be rũndã-rũndã wã yaa bãmb yagense. Rẽnd d sũur segd n yɩɩ noog ne a Nowe la a zakã rãmb sẽn sak a Zeova n pa bao nin-wẽnsã zoodã. Pipi kiris-nebã me saka a Zeova, n pa yõg zood ne neb nins sẽn pa nong a Zeova wã ye. B sakrã kɩtame tɩ b põs Zeruzalɛm sãoongã sẽn yɩ yʋʋmd 70 soabã pʋgẽ wã.—Luk 21:20-22. w15 1/8 4:17, 18
Lamusa, zĩ-likri, 19
Laad wakat beeme, . . . la saoog wakat me beeme.—Koɛ. 3:4.
Pa reem fãa n nafd ned ye. Sẽn paase, d segd n gũusame tɩ reemã ra rɩk d sẽkã wʋsg ye. La pemsmã kokr wɛɛngẽ, wãn to la d sũur-kasetã tõe n sõng-do? Biiblã sagenda tõnd tɩ d gũus ne “yĩngã tʋʋm” bɩ a ratem biisi. Bi-kãens kẽer yaa “yoobo, rẽgdo, tʋʋm-wẽns maanego, wẽn-naands pʋʋsgo, tɩɩm, beem, ka-wʋmd-taaba, sũ-kiiri, sũ-yikri, nokoɛɛma, welgre, yi-taaba, zoe-bõne, rã-tɩgre, yão-beedo, la bũmb sẽn wẽnd a woto.” A Poll yeelame tɩ “neb nins sẽn maand bõn-kãensã kõn paam Wẽnnaam soolem tɩ yɩ b pʋɩɩr ye.” (Gal. 5:19-21) Rẽ n so tɩ d ned kam fãa segd n sok a meng woto: ‘Mam sũur-kasetã sõngd-m lame tɩ m zãagd m meng ne ɛspoor nins sẽn naag ne nen-kɛglem, wags-taaba, wall tẽng-n-biilem yɛlã bɩ? Mam yamã sã n wa be filim sẽn wilgd yoob yɛla, rã-tɩgr wall zĩn-dãmb yɛla, mam sũur-kasetã keoog-d lame bɩ?’ w15 1/9 2:11, 12
Arzũma, zĩ-likri, 20
Sẽn-Ka-Saab n wilgd ninsaal a sore. Ninsaal na n yɩ a wãn n bãng a sore?—Yel. 20:24.
Biiblã wilga vẽeneg tɩ Wẽnnaam pa naan tõnd tɩ d tõe n bãng n yãk sẽn yaa sõma la sẽn yaa wẽng d toor ye. A Zeova n mi bũmb ning sẽn na n naf tõndã n yɩɩda. Rẽnd yaa d sã n sak t’a soog-do, la d maand a raabã bal la d na n tõog n vɩɩmd ne laafɩ, tɩ d vɩɩmã me tall barka. Yaa a Zeova sẽn nong tõndã yĩng la a sẽn sõng tõnd tɩ d bãng rẽ wã. Ba sẽn nong a kamb tagsda b beoog vɩɩmã yelle, n dat tɩ b wa paam vɩɩm sẽn tar barka. Zu-bʋko, nebã fãa la bal maanda yɩɩr ne beoog yelle, wall b sãamd b sẽkã, n baood bũmb toor-toor sẽn pa na n naf-b n kaoos ye. (Yɩɩn. 90:10) Tõnd sẽn yaa Wẽnnaam a Zeova kambã, d miime t’a nonga tõndo. Bala, a pʋlma tõnd vɩ-noogo. Rẽ kɩtame tɩ d vɩɩmã tar bark rũndã-rũndã menga. w15 1/9 4:10, 11